Sastera “Lisan” Hidup Kembali Melalui Aplikasi Media Sosial

Untuk mendapatkan maklumat terkini, ikuti kami melalui Telegram

Lupakan seketika sesi perbincangan sastera bersemuka secara fizikal yang biasa dilakukan ketika sebelum Mac 2020. Hari ini, perbincangan sedemikian boleh saja berlangsung dalam talian dengan satu lagi kelebihan – ia boleh diakses oleh sesiapa sahaja dengan syarat anda seorang pemilik iPhone.

Aplikasi yang dinamakan sebagai Clubhouse itu mungkin dilihat sebagai pusat mengumpul pengaruh yang elitis, namun dari sudut positifnya, ia berpotensi untuk menyebarluaskan sastera kepada khalayak “elitis” itu.

Rumah Punggok merupakan antara konsultan seni dan penerbitan yang kerap muncul di Clubhouse, meneroka pelbagai isu mengenai sastera dan penerbitan.

Dikendalikan oleh pasangan penulis, Wan Nor Azriq dan Ainul Muaiyanah Sulaiman, sesi Clubhouse Rumah Punggok yang dinamakan sebagai #ArkibCerita dibuka hampir setiap hari.

Ainunl Muaiyanah ketika ditanya mengenai Clubhouse #ArkibCerita menyebut, di Malaysia ketika ini aplikasi ini mungkin masih sukar diakses oleh ramai orang tetapi setakat ini, ia telah menarik ramai khalayak muda untuk memperkatakan mengenai sastera di Malaysia.

“Ada di antara mereka yang sangat muda dan hijau dalam sastera, ada peminat dan sebahagian besarnya pembaca.

“Kami buka ruang sembang untuk sesiapa saja yang berminat dan kita juga selaku pengguna boleh meminta untuk turut serta menyertai topik-topik yang disenaraikan dalam Clubhouse,” katanya.

Tegas Ainunl Muaiyanah, disebabkan aplikasi media sosial ini dikendalikan dalam sesi tidak formal dan boleh dicapai menerusi talian peribadi, setiap peserta lebih selesa melontarkan pandangan.

Isu betul atau tidak atau tepat dan sebaliknya tidak timbul kerana Clubhouse ialah ruang sembang bebas.

“Saya melihatnya sebagai ruang untuk mencambahkan pemikiran. Apatah lagi pada zaman pandemik ini, kita tidak mampu lagi hendak berdiskusi seperti dulu.

“Namun ia bukan alasan untuk membataskan sesi percambahan idea apatah lagi sastera masa kini seharusnya tidak lagi tersekat pada gaya konvensional,” katanya.

Satu hal yang nyata, Clubhouse ketika ini sedang tular dan seharusnya sastera turut sama-sama berada dalam arus itu. Bagi anda yang biasa mengikuti podcast, pengalaman meneroka Clubhouse hampir serupa dengan sedikit perbezaan iaitu, aplikasi ini boleh diaktifkan atas jemputan atau boleh saja berada dalam senarai menunggu sebelum dicalonkan menjadi ahli Clubhouse iaitu rakan anda.

Memetik kata pengasasnya, Paul Davison dan Rohan Seth, aplikasi ini masih pada fasa percubaan dan bakal dibuka kepada pengguna Android seawal bulan April.


Dua Cerpen Digabung dalam Sebuah Adaptasi Telefilem RTM

Kuala Lumpur – Kerjasama antara Dewan Bahasa dan Pustaka (DBP) dengan Radio Televisyen Malaysia (RTM) semakin erat dalam usaha mengangkat karya sastera ke dalam medium yang lebih besar.

Sesudah adaptasi puisi oleh Siti Zaleha Hashim, Sesekali dan cerpen Azizi Hj. Abdullah, Pendoa yang Ikhlas pada tahun 2019, kerjasama DBP-RTM merealisasikan Capa Rengat Gulai Rawo, iaitu dua buah cerpen tulisan pengarang Baharuddin Kahar dalam sebuah telefilem dengan tajuk serupa, “Capa Rengat” dan “Gulai Rawo”.

Pada majlis pelancaran 15 Mac yang dihadiri oleh Pengarah Jabatan Pengembangan Bahasa dan Sastera DBP, Dr. Hazami Jahari, bersama-sama Pengarah Pembangunan Strategik Jabatan Penyiaran Malaysia, Abdullah Daud, Hazami secara jelas menyebut DBP komited untuk menyebarluaskan kandungan bahan sastera melalui migrasi teknologi, antaranya daripada cetak kepada layar televisyen.

“Penyampaian karya sastera dalam bentuk sebegini boleh dibuat secara menyeluruh.

“DBP melalui perancangan jangka panjang tidak lagi hanya tertumpu kepada karya bercetak tetapi juga akan beralih kepada bentuk penerbitan yang lain,” katanya.

Sementara itu, dalam Forum Capa Rengat Gulai Rawo yang diadakan sejurus pratonton telefilem berkenaan, pengarahnya Wan Afzam Wan Daud menyebut adaptasi dua cerpen karya Baharuddin adalah usaha kecil beliau untuk menampilkan karya yang baik dan bermesej dalam usaha mendidik penonton.

Katanya, adaptasi dua cerpen sekali gus dalam sebuah telefilem bukan kerja mudah tetapi ia masih dapat disempurnakan dengan jayanya hasil kerjasama berpasukan.

“Karya Pak Bahar juga mudah difahami kerana beliau meletakkan rasa. Kita boleh membaca rindunya seorang bapa, rasa gembira kanak-kanak yang tinggal di bandar yang dapat balik ke kampung, dan setianya seorang anak dengan bapanya yang lebih banyak berdiam dalam kedua-dua karya itu,” katanya.

Tambahnya, walaupun dua cerpen itu berbeza isu tetapi ia tidak menghalang kedua-duanya “dijahit” sempurna dalam sebuah cerita.

Baharuddin pula dalam forum yang sama menegaskan, cerpen itu ditulis pada tahun 1970-an dan ia dihasilkan berdasarkan pengalaman dan perasaan beliau ketika itu.

“‘Capa Rengat’ saya tulis selepas melalui keharuan yang berpanjangan apabila pulang ke kampung setelah sekian lama tidak berbuat demikian.

“Saya balik ke kampung mengambil angin berpusing-pusing dan menjejaki pengalaman dulu. Saya melihat bunga capa rengat di paya dan mengambilnya. Saya letak dalam vas dan beberapa jam, kelopak mula gugur dan saya terfikir keindahan tidak kekal,” katanya.

Tegas Baharuddin, renungan itu bercampur dengan perasaan yang sudah lama tidak balik ke kampung sehingga menimbulkan keharuan yang berpanjangan dan menghantui hingga esok harinya dan memutuskan untuk menuliskan pengalaman berkenaan dalam bentuk karya.

Katanya, cerpen “Gulai Rawo” juga dihasilkan selepas sekian lama tidak menikmati gulai berkenaan dan ia menimbulkan pengalaman yang mencetuskan idea berkarya.

Cerpen “Capa Rengat” dihasilkan pada tahun 1976 dan memenangi Hadiah Sastera Malaysia 1976/1977, manakala cerpen “Gulai Rawo” dihasilkan pada tahun 1980. Kedua-duanya disiarkan dalam majalah Dewan Sastera terbitan DBP. Sempena telefilem Capa Rengat Gulai Rawo yang akan ditayangkan pada slot Panggung RTM, Sabtu, 20 Mac di TV1, kedua-dua cerpen itu kembali dicetak dengan judul serupa.


Kemeriahan Temasya Bahasa Kuala Lumpur 2022

Untuk mendapatkan maklumat terkini, ikuti kami melalui Telegram

Kuala Lumpur – Bertepatan dengan semangat Dekad Bahasa Kebangsaan dan Dekad Membaca Kebangsaan, Dewan Bahasa dan Pustaka (DBP), melalui Bahagian Perkamusan menganjurkan Temasya Bahasa Kuala Lumpur 2022 (TBKL 2022) peringkat Wilayah Persekutuan Kuala Lumpur pada hari ini dengan jayanya. Sebanyak 20 buah sekolah di seluruh Kuala Lumpur turut serta untuk menghidupkan “temasya” yang bertempat di Sekolah Menengah Kebangsaan Taman Bukit Maluri (SMKTBM) di sini.

Kejayaan TBKL 2022 ialah petanda bahawa kerjasama strategik antara DBP dengan sekolah hos, SMKTBM, Jabatan Pendidikan Wilayah Persekutuan Kuala Lumpur dan Perpustakaan Negara Malaysia telah memberikan dampak positif bagi citra bahasa kebangsaan dalam kalangan warga pendidikan.

Tumpuan pengunjung temasya bukan sahaja terhadap aktiviti permainan bahasa di reruai, seperti Roda Kata, Dam Bahasa dan Sahibba Chopp, bahkan sebanyak empat pertandingan utama turut mencuri perhatian. Pertandingan tersebut ialah Pertandingan Pencak Aksara Kategori Sekolah Rendah, Pertandingan Pencak Aksara Kategori Sekolah Menengah, Pertandingan Baca Naskhah Melayu Klasik dan Pertandingan Dengarlah Ceritaku.

Daripada kesemua pertandingan ini, 24 orang pelajar yang hadir bersama-sama guru pengiring masing-masing telah membawa pulang hadiah wang tunai dan sijil penghargaan bagi tempat pertama, kedua, ketiga dan tiga hadiah sagu hati.

Kesemua pertandingan diadakan secara serentak, bermula pada pukul 9.00 pagi hingga pukul 12.30 tengah hari, iaitu sebelum bermulanya majlis penutupan TBKL 2022 yang disempurnakan oleh Yang Berusaha Dr. Rusmadi Baharudin, Ketua Bahagian Perkamusan DBP.

Dalam ucapan penutupannya, beliau menzahirkan harapan agar segala perjuangan dan usaha untuk mendaulatkan bahasa kebangsaan serta melahirkan masyarakat berbudaya membaca beroleh impak sinergi yang berpanjangan. Selaku sekolah hos TBKL 2022, SMKTBM telah diberi penghargaan dan ucapan tahniah atas komitmen yang digalas bersempena dengan penganjuran ini.


Gunung Cha “Wasiat” Terakhir

Novel Gunung Cha ialah novel terakhir Malim Ghozali PK sebelum beliau menghembuskan nafasnya yang terakhir pada 18 Jun 2020. Seperti kehidupan manusia, penyediaan novel turut melalui suatu proses yang panjang dan berliku-liku. Ikuti catatan editornya sendiri menceritakan pengalamannya menekuni manuskrip novel terakhir Malim itu serta menjejaki rahsia sebenar “Gunung Cha” daripada pengarangnya.

Adakah ‘Gunung Cha’ itu benar-benar wujud atau sekadar perlambangan semata-mata? Kata Pak Malim, kedua-dua perkara itu disampaikan dalam karyanya. Lokasi itu wujud manakala perlambangannya juga ada.

Pada awal bulan Disember tahun 2019, satu pertemuan diadakan bersama-sama Malim Ghozali PK (Allahyarham) di sebuah warung yang berhampiran dengan Dewan Bahasa dan Pustaka (DBP). Beliau ada menyatakan sebuah karya yang telah siap ditulis dan dikarang, dan hasrat itu disampaikan untuk menjadikan manuskrip itu dapat diterbitkan oleh DBP. Saya mendengar beliau menceritakan kisah dan pengalaman hidupnya sehingga membawa ke dunia mencipta sebuah karya yang diberi judul “Gunung Cha”. Pasti, Gunung Cha itu dekat dengan jiwa dan beberapa kisah hidupnya yang diadun bersama-sama aksara dan rakaman penulisannya. Kisah ke gunung pasti dekat dengan minat dan kehidupan saya, tambahan pula latar dalam karyanya ada menyentuh lokasi yang pernah menjadi misi pendakian saya pada tahun 2016 dan 2017. Mengenali dirinya bukanlah pada hari itu, tetapi mengenalinya sudah hampir lapan tahun, bermula saya sebagai peserta di dalam Bengkel Penulisan Cerpen yang tenaga pengajarnya ialah Malim Ghozali PK.

Kini, pertemuan kedua dengan beliau diadakan semula. Kali ini perbincangannya lebih mendalam tentang karya baharunya. Tugas mendalami dan membedah idea pengarang ialah salah satu cara mengembangkan cara berfikir seorang editor yang mungkin boleh dianggap sebagai pengarang kedua. Dari awal hingga akhir, dihuraikan jalur ceritanya sehinggalah membuka kepada soalan apakah maksud di sebalik judul “Gunung Cha”. Adakah “Gunung Cha” itu benar-benar wujud atau sekadar perlambangan semata-mata? Kata Pak Malim, kedua-dua perkara itu disampaikan dalam karyanya. Lokasi itu wujud manakala perlambangannya juga ada.

“Perlambangan Gunung Cha ialah ketinggian rasa cinta. Gunung antara makhluk Tuhan yang tinggi sifatnya, datarannya, manakala Cha bukan sekadar nama watak ‘Çhauntelle’ tapi huruf ‘Cha’ pada awal perkataan ‘cinta’. Huruf C.”

“Bagaimana dengan lokasi sebenarnya?” tanya saya, tangan tersedia pena dan sehelai kertas A4.

“Lokasi sebenar ialah sebuah dataran tinggi. Banjaran Titiwangsa. Gunung Korbu. Itu antara latar tempat semasa watak utama, Mad meneruskan pendakian. Tapi, cerita ini bukanlah kisah pendakian, tapi ada pelbagai konflik dengan latar tempat yang pelbagai, bukan semata-mata di hutan. Ada di kota, ada juga di negara lain, selain Malaysia.”

“Bagaimana dengan kewujudan Gunung Cha? Setahu saya, Gunung Cha tidak wujud namanya di Banjaran Titiwangsa. Antara gunung tertinggi di banjaran itu pun Gunung Yong Belar, Gunung Gayong, Gunung Chamah di sempadan Perak dengan Kelantan, dan Gunung Korbu ialah puncak tertinggi di Banjaran Titiwangsa.” Saya memberikan pertanyaan dan beberapa huraian berdasarkan pengalaman saya sebagai seorang pendaki dataran tinggi.

“Gunung Cha aku gambarkan sebagai perlambangan akan nilai cinta. Tapi, ini juga berdasarkan pengalaman aku. Baiklah. Sedikit aku kongsikan. Gunung Cha kata sesetengah para pendaki dan orang tua-tua, termasuk orang asli memang wujud. Namun, sesetengah pendapat mengatakan diperlihatkan kepada orang tertentu sahaja. Lokasinya terletak di antara Gunung Korbu dengan Gunung Gayong.”

Saya mulai berfikir. Bersirat dalam minda dengan mengesahkan bahawa Pak Malim pernah melihat letaknya Gunung Cha. Biasanya, seorang pengarang yang mencipta sebuah hasil penulisan sedikit sebanyak memasukkan pengalamannya dalam karyanya. Itu yang menjadikan sesebuah penulisan itu “hidup”, seolah-olah melihat sebuah filem dan drama atau wayang gambar secara nyata.

“Pak Malim pernah ke situ?” tanya saya. Beliau hanya diam dan matanya memandang saya bersama-sama sebaris senyuman.

Sebagai editor, mencelah dan berbahas sesuatu yang kurang difahami adalah perkara biasa dalam mengembangkan lagi idea untuk sesebuah karya. Celahan demi celahan diutarakan, dan ini dijawab oleh Pak Malim dengan jawapan yang cukup panjang. Katanya, “Karya ini mungkin terakhir untuk aku, dan aku tulis ceritanya tidak mengikut kronologinya, tapi susunan makna kehidupan dan cinta yang aku ingin sampaikan. Tapi susunan mengikut latar masa dan tempat serta watak telah aku buat. Mungkin bab 1 tidak akan sama dengan bab-bab lain. Wajar untuk pembaca berfikir apa yang aku ingin sampaikan.”

“Adakah cinta kepada manusia semata-mata?”

“Tidak, cinta yang merangkumi tiga elemen utama. Pertama, cinta terhadap Tuhan sebagai cinta hakiki. Kedua, cinta kepada manusia. Ketiga, cinta terhadap alam ciptaan-Nya.”

Pada hujung bulan Disember tahun 2019, manuskrip ini telah dihantar ke Jabatan Penerbitan, Bahagian Buku Sastera dan diterima di meja saya pada awal bulan Januari tahun 2020 untuk ditangani proses penerbitannya. Bermula dengan proses penilaian peringkat bahagian dan seterusnya dibawa untuk kelulusan Jawatankuasa Editorial. Namun, sebelum dibawa ke Jawatankuasa Editorial, ada beberapa penambahbaikan yang perlu dibuat oleh penulis bagi memperkemas susunan cerita dan garapan idea. Begitu juga dengan susunan watak (manusia dan haiwan) dan latar tempat yang menjadi penekanan dalam karya ini. Akhirnya, manuskrip ini diluluskan penerbitan dan tugasan ini bermula dengan kerja-kerja penyuntingan. Bagi editor, kerja penyuntingan menjadi mudah sekiranya sesebuah karya diperhalusi terlebih dahulu, terutama pada peringkat penilaian bahan.

Pada akhir pertemuan itu, beliau ada menyebut, ‘Aku sakit.’

Dalam proses sunting sesebuah manuskrip, logik peristiwa perlu diberi perhatian. Hal ini berdasarkan juga ilmu yang disampaikan oleh Mohamad Shahidan yang saya anggap sebagai guru untuk bidang sunting kopi dan substantif sesebuah karya. Beliau juga merupakan mantan editor di DBP. Malah, banyak karya Pak Malim diteliti terlebih dahulu oleh beliau sebelum diserahkan ke DBP. Ini kepercayaan seorang pengarang kepada editor lama seperti beliau. Begitu juga dengan “kehadiran” Gunung Cha. Pernah suatu ketika Mohamad Shahidan memberitahu saya tentang sebuah manuskrip Pak Malim yang bakal diserahkan ke DBP. Katanya, serahan ini seboleh-boleh kepada editor pilihannya untuk ditangani. Selaku orang muda, rasa dihargai itu ada disebabkan oleh nilai kepercayaan pengarang kepada editor masih berlangsung dalam dunia pengkaryaan.

Proses penyuntingan mengambil masa hanya beberapa minggu, dan di situ juga beberapa olahan dilakukan oleh editor. Bukan kerja yang mudah untuk meminda dan menukarkan hasil penulisan pengarang yang banyak menghasilkan karya terbaik dan banyak memenangi pelbagai anugerah dalam dan luar negara. Apabila menyebut Tree of Sorrow (diterjemahkan daripada buku Luka Nering) pasti tergambar raut wajah Pak Malim. Itulah antara karya yang berjaya disenaraikan antara 160 novel terbaik dunia oleh IMPAC-Dublin International Book Award 2016. Malah, karyanya Redang yang diterbitkan oleh DBP pada tahun 1988 telah diadaptasi ke dalam drama TV, Panggung RTM 1 dengan judul Ipin. Pak Malim juga dinobatkan sebagai Sasterawan Perak pada tahun 2014. Namun begitu, apa-apa yang dibaiki dan diubah, saya bertanya dahulu kepada Pak Malim sama ada setuju atau tidak, kerana tidak mahu mengubah identiti kepengarangan seorang penulis.

“Nur, hantar kepada saya yang kausunting. Aku mahu baca,” jelasnya dalam talian telefon pintar.

“Saya sudah hantar dalam e-mel Pak Malim,” jawab saya.

Selang beberapa hari, beliau menyatakan telah selesai membaca hasil suntingan dan beliau bersetuju dengan olahan dan tambah baik yang dibuat oleh editor. Pada awal bulan Mac, manuskrip ini dihantar ke bahagian yang menguruskan reka letak dan proses penerbitan sehingga terbit.

Pada 8 Mei 2020, ada pertemuan pada pagi Jumaat, bersamaan dengan 15 Ramadan 1441H di perkarangan Wisma DBP. Turut serta dalam suasana Perintah Kawalan Pegerakan (PKP) yang sedang berkuat kuasa itu ialah Mohamad Shahidan. Dalam pertemuan itu juga Pak Malim menyatakan telah menterjemah Gunung Cha ke dalam bahasa Inggeris. Hasratnya dapat diterbitkan oleh DBP. Judulnya Mount Cha. Teruja dengan semangat beliau menghasilkan terjemahan dalam tempoh masa yang singkat, malah dirinya mempunyai wawasan yang tinggi sebagai seorang pengarang yang mahukan karyanya dapat dibaca oleh pelbagai masyarakat. Maksudnya merentas bangsa dan negara. Pada akhir pertemuan itu, beliau ada menyebut, “Aku sakit.”

Itulah pertemuan terakhir kami. Dan, pertemuan itu banyak mutiara kata dan nasihat daripadanya, yang saya anggap itulah “wasiat” berharga buat orang muda seperti saya. Beliau telah menghembuskan nafas dan pulang ke alam abadi pada 18 Jun 2020 (Khamis).

Gunung Cha dan Mount Cha telah diterbitkan pada tahun 2020 bersama-sama dengan beberapa judul yang lain, seperti Usia, Ini Chow Kit Road, Sudilah Mampir, kumpulan cerpen Cerita Sarah Leong, dan karyanya yang diulang cetak semula, iaitu Redang.

Nor Muhamad Mat Zain atau Nur Muhamad Fansuri seorang pendaki gunung yang tegar dan amat intim dengan alam kehijauan fauna. Hasil makalah beliau pernah disiarkan dalam majalah Dewan Budaya dan Portal Gerbang Borneo. Beliau pernah menjadi editor di Bahagian Buku Sastera, Jabatan Penerbitan Dewan Bahasa dan Pustaka dan kini merupakan seorang pegawai di Bahagian Penyelidikan Sastera, Jabatan Dasar dan Penyelidikan Dewan Bahasa dan Pustaka.


Sidang Meja Bulat “Mengangkat Tamadun Melayu Mahawangsa”

Untuk mendapatkan maklumat terkini, ikuti kami melalui Telegram

Kuala Lumpur – Pada 8-10 Mac 2021, Institut Alam dan Tamadun Melayu (ATMA) Universiti Kebangsaan Malaysia menganjurkan Sidang Meja Bulat yang bertema “Mengangkat Tamadun Melayu Mahawangsa“.  Pengarah ATMA, Profesor Datuk Seri Dr. Awang Sariyan mengatakan, tujuan utama Sidang Meja Bulat itu adalah untuk membuat penilaian pencapaian dan keberkesanan ATMA dalam usaha mengangkat tamadun Melayu sebagai teras tamadun negara.

Sidang Meja Bulat ATMA menggarap bidang tamadun dengan pengertian yang luas, bukan hanya bahasa, kesusasteraan dan kebudayaan, malahan membuka perbincangan dalam bidang ekonomi, pendidikan, komunikasi, sejarah, warisan dan ketatanegaraan, dan yang terkini, bidang etnosains dan teknologi yang menekankan sumbangan tamadun Melayu dalam ilmu sains dan teknologi di Alam Melayu. Selain itu, Sidang Meja Bulat ATMA turut mengusahakan penubuhan Pangkalan Data Penerbitan llmiah Berbahasa Melayu untuk memberikan penarafan kepada penerbitan ilmiah dalam bahasa Melayu.

Lebih 250 orang sarjana, pemimpin badan kerajaan, badan swasta dan pertubuhan diundang dan peserta dipecahkan kepada Iapan sidang yang menjurus pada bidang-bidang khusus tamadun. Panel Sidang Meja Bulat turut melibatkan pakar antarabangsa seperti Amerika Syarikat, Australia, Belanda, Brunei Darussalam, Cambodia, Capetown, China, Indonesia, Jerman, Jepun, Madagascar, Rusia, Singapura dan Sri Lanka, selain pakar dari Malaysia.

Rumusan sidang akan diterapkan dalam penyusunan Pelan Strategik ATMA dan UKM dan juga dalam bentuk penubuhan pasukan petugas dalam semua bidang tamadun untuk melakukan penyelidikan, penerbitan dan kegiatan pengembangan pada peringkat negara, serantau dan antarabangsa.


Malam Baca Puisi PENA-JKKN

Kuala Lumpur – Persatuan Penulis Nasional Malaysia (PENA) dengan kerjasama Jabatan Kebudayaan dan Kesenian Negara (JKKN), mengadakan Majlis Malam Baca Puisi PENA –  JKKN bersempena dengan Ulang Tahun PENA yang Ke-60 pada tahun 2021, bertemakan “Tika usia di hujung mimpi sebuah masa lalu menjadi igau negeri”. Majlis ini telah dilancarkan oleh YBrs. Tuan Haji Mesran Mohd Yusop, Ketua Pengarah, JKKN bersama-sama YBrs. Dr. Mohamad Saleeh Rahamad, Presiden PENA.

Sejak tahun 1998, antara kegiatan PENA ialah Malam Baca Puisi PENA. Kegiatan ini merupakan antara medan baca puisi untuk para penyair, deklamator dan aktivis serta khalayak ramai mempersembahkan karya atau bakat mereka di pentas. Program juga merupakan ruang bagi aktivis seni dari pelbagai bidang seperti teater, tari, penyair, pemuzik berkumpul dan bertukar pandangan tentang seni dan budaya.

“Program seumpama ini perlu disokong kerana ianya mampu menyemarakkan kegiatan kesusasteraan dan seni berbahasa, khususnya Baca Puisi kepada khalayak. Selain itu, menjadi medan pertemuan para penulis, aktivis dan budayawan di samping dapat memperkenalkan bakat dan karya baharu.” Ucapan Ketua Pengarah JKKN, Tuan Haji Mesran Mohd Yusop.

Majlis ini turut di hadiri oleh YBhg. Profesor Datuk Seri Dr. Haji Awang Sariyan, Pengerusi Lembaga Pengelola Dewan Bahasa dan Pustaka, YBhg. Datuk Johan Jaafar, Sasterawan Negara dan pencinta kesusasteraan serta penggiat seni sastera di sekitar Lembah Klang.


Oran, Wabak dan Dunia Abstrak

Kolumnis S.M. Zakir membaca The Plague nukilan Albert Camus pada musim wabak COVID-19 dan menemui abstrak dan absurd kota dan seisi penduduknya, memantul pada abstrak dan absurd keadaan dunia yang sedang dihadapi oleh kita.

Wabak turut mengubah cara manusia berfikir, untuk mengatasi bahaya yang boleh menghapuskan kehidupan manusia. Sekali gus memusnahkan struktur cara fikir lama.

Oran ialah sebuah kota kolonial Perancis di Algeria yang digambarkan diserang wabak oleh Albert Camus dalam novelnya, The Plague. Oran ialah pusat pentadbiran kolonial Perancis di negara jajahannya di Afrika Timur. Oran dilihat sebagai sebuah kota pelabuhan berwajah kaku, angkuh dan tidak beriak. Perubahan cuaca hampir tidak terkesan di langit. Musim panasnya berdebu, musim luruhnya berlumpur. Masyarakatnya moden dan sibuk mengejar kekayaan. Di situ, muncul Dr. Bernard Rieux yang menjadi watak penting apabila Oran diserang wabak, membuatkan jangkitan merebak dan membunuh ratusan orang. Tikus-tikus dari kapal pedagang yang berlabuh di Oran disyaki membawa wabak dari luar. Oran ditutup, dikenakan perintah berkurung yang ketat, tiada sesiapa yang boleh keluar dan tiada sesiapa yang boleh masuk.

Satu ketika, Dr. Rieux didatangi seorang pemuda, iaitu Raymond Rambert, seorang wartawan akhbar dari Paris. Rambert terperangkap di Oran ketika datang atas urusan kerja, dan tidak dapat pulang ke Paris untuk bersama-sama kekasihnya. Rambert cuba memujuk Rieux untuk memberikan sebarang sijil atau surat pengesahan yang dapat membantunya keluar dari Oran. Rieux tidak dapat membantu, dan menimbulkan kejengkelan Rambert lalu mengatakan bahawa Rieux bercakap dengan bahasa logik dan bukan bahasa jiwa yang penuh empati. Rambert mengatakan yang Rieux hidup dalam dunia yang abstrak. Rambert menambah bahawa benar Rieux menjaga kepentingan umum, tetapi kepentingan umum ialah penjumlahan daripada setiap kepentingan individu. Rieux menasihati Rambert dan mengatakan tiada apa-apa yang boleh dia lakukan.

Setelah itu, mereka berpisah. Rieux berfikir tentang apakah benar dia hidup dalam dunia yang abstrak, mengurung seluruh masanya di hospital memerangi wabak sehingga perlahan-lahan dia terpisah daripada realiti, tidak merasai jiwa kegusaran yang menghuni tubuh manusia-manusia di Oran? Dia bertukar menjadi mesin sains dan tidak lagi mempedulikan rasa manusia yang penuh ketakutan. Saat Rieux keluar dan melihat Patung Kebebasan yang berdiri menjadi tugu, Rieux merasakan wabak ini juga adalah suatu yang abstrak. Untuk menentang sesuatu yang abstrak ia memerlukan sesuatu yang dibentuk dari dalam diri sendiri.

Abstrak ialah sesuatu yang tidak dapat dirasa, dilihat, disentuh oleh pancaindera. Ia merupakan konsep yang ada dalam fikiran, seperti kecantikan, kesejahteraan dan sebagainya. Ia merupakan kualiti yang berhubungan dengan idea dan bukan peristiwa. Malah dari sisi lain, abstraksi ialah proses mengeluarkan karakter yang utama daripada sesuatu bagi meringkaskannya hanya kepada karakter-karakter yang penting. Dalam Novum Organum (1620), Francis Bacon menghubungkan premis abstraksi dengan persoalan induktif yang membuat ketetapan berasaskan pengalaman, seperti matahari terbit dari timur, maka ketetapannya ialah matahari terbit dari sebelah timur. Maka, pada era Jacobean tersebut, Bacon menyarankan para pemikir perlu lebih berfikir secara deduktif, yakni membuat ketetapan berdasarkan pengumpulan data dan fakta sebelum membuat ketetapan berasaskan andaian umum.

Pemikiran deduktif ini disambut oleh David Hume yang mendebatkan bahawa andaian induktif bukanlah suatu bentuk rasionaliti, sebaliknya hanya budaya yang muncul daripada kebiasaan. Hume menyarankan rasionaliti ialah ketetapan yang berasaskan pengumpulan data yang memungkinkan perubahan fakta, sekali gus melihat rasionaliti sebagai suatu bentuk deduktisme. Hume mewujudkan pemikiran empirikal dalam konteksnya yang tersendiri yang selalunya disebut sebagai empirikalisme Humean. Hume menyatakan kita boleh sahaja membentuk kepercayaan yang berkembang daripada keluasan pengalaman, melalui operasi fakulti seperti budaya, adat, kebiasaan dan imaginasi, tetapi Hume meragukan ia suatu ilmu pengetahuan. Treatise of Human Nature (1739–40) Hume diperdebatkan sehingga hari ini.

Camus menjadikan The Plague (1947) secara tidak langsung atau membayangkan persamaannya dengan Baconian dan empirikalisme Humean. Camus meletakkan wabak dalam The Plague sebagai sesuatu yang perlu dilihat secara empirikal. Terlihat sinikaliti (cynicality) sopan Camus terhadap khutbah paderi Jesuit Father Paneloux tentang bala dari langit. Ia seperti memuati pandangan Hume tentang “sebab” ialah hamba pada semangat yang kosong. Rieux ialah watak manusia empirikal yang berpegang pada deduktisme. Maka Rieux tidak melihat wabak tersebut hanya bala dari langit, tetapi sesuatu yang perlu diselesaikan di bumi dengan tangan-tangan manusia yang kelihatan.

Rieux mungkin berfikir apakah dia hanya sebuah mesin sains, tetapi dalam mendepani realiti sebenar, Rieux memang memilih untuk menjadi mesin sains. Pemikiran ini adalah sebahagian daripada bibit absurdisme Camus. Sebenarnya, Camus tidak pernah ada kena-mengena dengan aliran pemikiran Bacon atau Hume. Pengaruh terbesar Camus adalah daripada Nietzsche, Schopenhauer, Kierkegaard, Jaspers, dan Heidegger. Malah, Camus berteman rapat dengan Jean-Paul Sartre. Tetapi, seperti terdapat satu bentuk persamaan fikiran Camus terhadap premis abstrak Bacon dan Hume yang ditimbulkan dalam perbualan Dr. Rieux dengan Rambert.

Premis abstrak yang dihubungkan dengan persoalan induktisme dan deduktisme sememangnya mencambahkan bibit-bibit absurdisme. Ia muncul dalam cerita tentang wabak. Camus dilihat menggunakan isu wabak untuk mencambahkan pemikiran absurdismenya. Wabak menimbulkan ketidaktentuan dan menjadi malapetaka yang mampu merubah dimensi kehidupan manusia. Sejajar dengan itu, wabak turut mengubah cara manusia berfikir, untuk mengatasi bahaya yang boleh menghapuskan kehidupan manusia. Sekali gus memusnahkan struktur cara fikir lama.

Oran ialah sebuah kota kolonial yang sedang dimamah wabak, yang turut memamah cara fikir lama yang membentuk struktur dan tatacara kehidupan manusia yang sudah tidak terpakai lagi. Maka ia menuntut perubahan kepada cara fikir baharu. Absurdisme Camus tentu bukan penyelesaiannya. Namun wabak tidak mungkin dapat diatasi dengan pemikiran induktif, sebaliknya hanya mampu diselesaikan dengan pemikiran deduktif. Hal ini kerana wabak tidak datang dengan pengalaman sebelumnya. Wabak menghumban manusia ke lubang abstrak, malah absurd. Apabila membaca The Plague, bukan sekadar melihat wabak dan abstraksi, tetapi melihat kemanusiaan yang diuji untuk menemukan kemanusiaan yang baharu.

S.M. Zakir atau nama penuhnya Syed Mohd Zakir bin Syed Othman dilahirkan pada 4 Februari 1969 di Kota Bharu, Kelantan. Beliau memulakan kerjaya dalam industri media sebelum menjadi penulis sepenuh masa pada tahun 2000. Sepanjang berkarya, S.M. Zakir telah menerima banyak hadiah dan anugerah sastera, seperti Hadiah Sastera Malaysia 1994/1995 bagi kumpulan cerpen Merengkuh Langit (DBP, 1995) dan Anugerah Sastera Negeri Kelantan bagi kumpulan cerpen Sekuntum Kembang di Sayap Jibrail (Pustaka Nusa, 2001), selain Hadiah Sastera Perdana Malaysia, Hadiah Sastera Kumpulan Utusan, Hadiah Sastera Utusan-ExxonMobil, Hadiah Sastera DBP-Maybank, Hadiah Sastera 100 tahun Kuala Lumpur DBP-DBPKL, Hadiah Formula Malaysia, dan Anugerah GAFIM (kritikan filem). Beliau juga telah dinobatkan sebagai penerima Anugerah Sasterawan Muda Mastera 2010 dan penerima SEA Write Awards (Malaysia) 2011.


Deklamasi Sajak Sebagai Kerjaya?

Untuk mendapatkan maklumat terkini, ikuti kami melalui Telegram

Sejak tahun 1987–2020, sudah 34 kali Gabungan Persatuan Penulis Nasional Malaysia (GAPENA) menganjurkan Sayembara Deklamasi Puisi Kemerdekaan (SDPK).

Maknanya, sudah ada 34 orang juara SDPK sejak Puzi Hadi, juara pertama sehingga yang terbaharu, Mohd. Aqi Mohd. Azmi (2020) dinobatkan. Tidak semua juara SDPK aktif mendeklamasikan sajak dalam acara peringkat kebangsaan, dan negeri. Antara sebabnya termasuk tiada jemputan, kesibukan tugas hakiki, dan telah meninggal dunia.

Selain Puzi, yang masih aktif mendeklamasikan sajak dalam acara berkaitan ialah Ahmad Shukri Abdullah (juara SDPK 1996). Walaupun dalam kebanyakan penampilan, Puzi dan Shukri melihat teks, tetapi kehebatan mereka sebagai juara SDPK tetap dihargai.

Menyebut tentang deklamasi sajak, dapatkah kegiatan tersebut menjadi kerjaya di negara kita? Secara peribari, tiada salahnya, selagi tidak menyalahi undang-undang negara – prinsip keempat Rukun Negara: Kedaulatan Undang-undang. Cuma, memang hal ini sukar untuk menjadi kenyataan. Sebab itulah timbul persoalan: Dapatkah?

Ada kerjaya bererti ada pendapatan, baik kecil atau besar. Jumlah penyajak atau deklamator yang wujud atau berkemampuan juga tidak ramai kerana menulis sajak itu sendiri bukanlah kerjaya sepenuh masa di negara kita.

Pada keseluruhannya, menulis dan mendeklamasikan sajak di negara kita merupakan “kerja” sambilan. Setiap orang ada kerjaya dan bergaji tetap secara bulanan. Anak muda masih bekerja atau belajar. Pesara pula menghadapi kekangan kesihatan dan tenaga akibat peningkatan usia. Namun demikian, tetap menarik jika mendeklamasikan sajak menjadi kerjaya di negara kita. Mungkin ada pihak yang mahu memberikan bayaran kepada deklamator sepenuh masa. Mendeklamasikan sajak, jika kena gayanya, turut menghiburkan.

Jika ada penari kebudayaan yang bergaji tetap secara bulanan dalam Jabatan Kebudayaan dan Kesenian Negara (JKKN), mengapa tidak untuk deklamator?

Beberapa orang penulis berbeza pandangan dalam hal ini. Mamu MK Hasny berpendapat barangkali bilangan dan aura juara SDPK akan hilang kerana semakin kurang mendapat undangan daripada badan-badan tertentu.

Walau bagaimanapun, Mamu mempersoal tindakan GAPENA terhadap juara-juara SDPK. Beliau tidak menuduh, tetapi merasakan juara deklamator yang beraksi, djemput atas dasar pilih kasih.

Mamu yang menetap di Sitiawan, Perak, membuat kesimpulan yang pendeklamasian sajak tidak akan menjadi kerjaya bergaji bulanan di negara kita kerana Kementerian Pelancongan, Kesenian dan Kebudayaan Malaysia mahupun JKKN sendiri tidak menganggapnya penting.

Penyair veteran dari Kuala Nerang, Kedah, Ahkarim, menganggap idea dan cadangan ini hanya mimpi walaupun tidak salah – bermimpi itu percuma. Bagi persoalan “deklamasi sajak sebagai satu hiburan”, Ahkarim mengatakan hiburan boleh membuat keuntungan, dan kini sudah ada banyak unsur hiburan percuma. Namun begitu, beliau bertanya, sejak bila deklamasi sajak itu satu hiburan, dan mengapa kita perlu membayar untuk menontonnya?

Walaupun kurang yakin, Ahkarim tetap mengatakan mungkin ada orang yang mahu memberikan gaji bulanan kepada deklamator profesional.

Asimo S pula menganggap cadangan ini tidak salah jika ada ruang atau peruntukan. Baginya, Sasterawan Negara yang masih hidup, turut diberikan elaun bulanan oleh kerajaan.

Dalam hal ini, Asimo menggesa GAPENA dan Persatuan Penulis Nasional Malaysia (PENA) untuk menyokong dengan menyediakan imbuhan kepada deklamator-deklamator yang jelas profesional dalam deklamasi. Tambahnya, GAPENA dan PENA juga perlu menyuarakan masalah ini agar mendapat saranan atau teguran. Bukan soal banyak atau sedikit, tetapi hargailah deklamator yang telah mewarnai acara bertaraf kebangsaan di negara kita dengan sepenuh tenaga dan jiwa. Semangat patriotik mereka menjadi contoh kepada semua rakyat Malaysia.

Asimo juga berharap agar Dewan Bahasa dan Pustaka menjadi institusi penting dan penghubung untuk merintis cadangan ini dengan memberikan sokongan moral dalam bentuk insentif.

Bagi penyar dari Kuala Kangsar, Perak, Al Hisyam, cadangan menjadikan deklamasi sajak sebagai kerjaya bergaji bulanan tidak salah. Walau bagaimanapun baginya, apakah nama jawatan deklamator berkenaan, dan tanggungjawab ini perlu diletakkan di bawah Kementerian Pendidikan Malaysia atau Kementerian Komunikasi dan Multmedia Malaysia?

Pelakon teater yang turut menulis sajak, Nizam Yamin turut menyokong idea ini. Cuma, anak kelahiran Batu Pahat ini berpendapat yang pengelasan kerjaya tersebut perlu dilihat dengan lebih terperinci, terutamanya dalam bidang dan tugasan kerja.


Kematian Horison dan Membaik Pulih Jambatan Sastera Malaysia-Indonesia – Sastri Sunarti

Untuk mendapatkan maklumat terkini, ikuti kami melalui Telegram

Sempena Jubli Emas Dewan Sastera pada tahun ini, kami siarkan kembali wawancara bersama-sama Dr. Sastri Sunarti, editor dalam talian majalah sastera nasional Indonesia pada masa itu, Horison. Majalah sastera ini merupakan majalah “abang” kepada Dewan Sastera. Kemunculan majalah ini pada Julai 1966 di serata toko koran Indonesialah yang turut mencetuskan idea dalam kalangan para karyawan tempatan untuk melahirkan majalah sastera bagi rakyat Malaysia. Wawancara ini pernah tersiar dalam Dewan Sastera Bil. 4 2017.

Berita penutupan majalah sastera terunggul Indonesia, Horison, telah menggegar penulis dan peminat sastera Malaysia. Majalah sastera yang lebih tua daripada Dewan Sastera (DS) dan sudah banyak berjasa mengabadikan nama-nama besar sasterawan Indonesia, termasuk Putu Wijaya, Goenawan Mohamad, Mochtar Lubis, W.S. Rendra, Sapardi Djoko Damono, Sutradji Calzoum Bahri, Taufiq Ismail, dan Budi Darma akhirnya secara rasminya, dihentikan pada 22 Julai 2016. Ikuti temu bual sidang editor DS bersama-sama Dr. Sastri Sunarti, pensyarah, eseis dan pengkritik sastera yang juga isteri Allahyarham Prof. Dr. Amin Sweeney, dan kini menjadi pendukung editor Horison Online.

DS: Tahun lepas, majalah Horison sudah dihentikan cetakannya dan sudah sepenuhnya menjadi majalah dalam talian. Bagaimanakah Dr. melihat perkembangan ini terhadap dunia sastera Indonesia?

Sastri: Jelas, sastera Indonesia kehilangan satu-satunya majalah sastera yang selama 50 tahun telah konsisten menerbitkan karya sastera di tengah miskinnya ruang sastera cetak di Indonesia. Selama 50 tahun terbitnya majalah Horison tentu telah memberikan pengaruh yang positif bagi gerakan perkembangan sastera di Indonesia. Pengaruh positif itu sudah menumbuhkan semangat berkarya sekali gus ruang berekspresi dalam kalangan penulis muda Indonesia. Namun, karena keterbatasan dana Horison akhirnya harus menghadapi kenyataan untuk menutup produksi cetak. Jelas, dunia sastera Indonesia berasa kehilangan, tetapi Horison sudah menyiapkan antisipasi dengan menyiapkan Horison online atau dalam jaringan sejak tahun 2010 lalu. Idea membuat Horison online digagaskan oleh Almarhum Prof. Dr. Amin Sweeney dan saya. Kami menjalankan Horison online berdua selama setahun karena beliau telah meninggal dunia pada akhir tahun 2010 di Cisarua, Bogor. Horison kehilangan pendukung yang kuat pada masa itu. Tetapi saya dan pentadbir Horison online tetap menjalankan Horison dan tentu saja didukung oleh Pak Taufiq Ismail dan Mas Jamal D. Rahman hingga saat ini. Jadi, sesungguhnya Horison tidak betul-betul hilang daripada peredaran dunia sastera Indonesia karena kami sudah menyiapkan medium penggantinya dalam bentuk majalah digital. Sesuatu yang tidak dapat dinafikan pada saat ini, yakni peralihan medium daripada medium cetak kepada medium internet. Demikianlah, Horison harus menyesuaikan dirinya dengan perkembangan dunia setakat ini. Juga, mengingatkan kelahiran generasi mileneal yang sangat fasih membaca daripada internet alih-alih daripada buku (cetakan), serta harga dan cara mendapatkan karya sastera secara online jauh lebih mudah bagi generasi mileneal ini.

DS: Adakah terdapat banyak perbezaan antara kandungan Horison di alam maya dengan cetak? Saya sedari, bahan kandungannya pun boleh dibaca secara percuma.

Sastri: Perbezaan isi antara Horison cetak dengan online sesungguhnya hanya terletak pada jumlah isi yang lebih leluasa di Horison online daripada Horison cetak. Namun, karena Horison online masih kekurangan dana, kami masih belum dapat memberikan honorarium kepada keseluruhan penulisnya. Honorarium hanya dapat diberikan setakat ini kepada penulis yang sudah senior dalam hal pengalaman bidang, terutama jika kami meminta mereka menulis secara khusus. Jika nanti kami berkembang dengan baik mungkin kami bisa mengandalkan iklan untuk membantu membayar honorarium para penulis secara keseluruhan.

DS: Daripada berita sedih ini mungkin elok beralih pada sesuatu yang lebih positif, lebih-lebih lagi dengan impak sastera Indonesia setelah berjaya menjadi tamu kehormat Pesta Buku Frankfurt.

Sastri: Ya. Banyak sekali yang baru berlaku di dunia sastera Indonesia saat ini, seperti tumbuhnya kantung-kantung sastera dan penulis muda di berbagai daerah karena keterbukaan informasi dan kehadiran internet yang memudahkan komunikasi dalam kalangan para penulis. Sebagai contoh, dulu, kantung sastera hanya banyak tumbuh di wilayah barat Indonesia, seperti Sumatera dan Jawa. Namun, sekarang kita dapat menemukan kelompok penulis Flobamora, yakni perkumpulan penulis muda dari Nusa Tenggara Timur yang dipisahkan oleh pulau-pulau seperti pulau Flores, Timor dan Alor.

Mereka melahirkan penulis muda yang berbakat seperti Mario F. Lawi yang berhasil mencuri perhatian publik sastera nasional karena gaya pengucapan puitis dan stilistika yang berbeza daripada gaya penulis Jakarta. Mario sememangnya dapat menjadi representasi penyair muda yang berhasil daripada komuniti Flobamora. Sajak-sajaknya yang sering dimuatkan oleh Kompas Minggu sangat banyak menggambarkan dunia jiwa penganut Katolik Kupang yang unik jika dibandingkan dengan penganut Katolik Jawa seperti Joko Pinurbo atau Ayu Utami. Jadi, dunia sastera Indonesia tidak lagi hanya berkembang di pusat kebudayaan Salihara atau Jogja saja.

Seorang lagi yang boleh diikuti ialah Mezra E. Pellandoe. Mezra seorang pengarang wanita yang rajin menulis cerpen, novel, puisi dan juga drama. Selain itu, ada pengarang senior dari daerah ini seperti Gerson Poijk dan Umbu Landu Paranggi, walaupun kedua-duanya membesar di luar Nusa Tenggara Timur dan tidak lahir daripada komuniti Flobamora.

DS: Sejauh manakah uniknya sastera Flobamora?

Sastri: Pertama, secara tema, karya sastera yang lahir daripada komuniti Flobamora mengusung isu sosial yang agak berbeza daripada isu karya sastera dari Jawa, Bali dan Sumatera. Perbezaan itu terletak pada isu dampak sosiopolitik peristiwa pemisahan Timor Leste dengan Indonesia. Tema begini kita jumpai terutama pada beberapa karya awal yang muncul dalam komuniti ini sekitar tahun 2000-an. Beberapa pengarang senior Indonesia, seperti Seno Gumira Ajidarma memang pernah menulis konflik sosial dan politik di Timor Leste dalam cerpennya, tetapi karya itu terhasil dari sudut pandang “orang luar” yang tentu berbeza jika ditulis oleh penulis yang merupakan mangsa dampak pemisahan kedua-dua negara itu; orang Timor Leste yang harus memilih menjadi warga Indonesia atau menjadi warga Timor Leste, disintegrasi atau bergabung dengan Indonesia. Nah, orang yang memilih bergabung ini kemudian menetap di daerah perbatasan di antara Indonesia dengan Timor Leste yang pada masa-masa awal penggabungan itu mengalami trauma psikologi akibat perang dan juga kehidupan sosioekonomi yang getir. Beberapa karya yang mengupas kisah orang Timor Timur yang memilih untuk bergabung ini ternyata banyak mengilhami beberapa karya yang menurut saya sangat kaya dari sisi pergelutan psikologi dan imej sosiobudaya yang karakter manusianya sama sekali berbeza daripada Melayu di Jawa, Bali, apatah lagi di Sumatera.

Kedua, dialek bahasa Indonesia-Kupang atau Indonesia Timur yang sangat unik ikut mewarnai gaya bahasa penulisan karya sastera komuniti ini, seperti memendekkan kata dalam bahasa Indonesia baku. Kata “sudah” menjadi “su”, “pergi” menjadi “pi”, “kita orang” menjadi “torang”, dan sebagainya. Atau sapaan gelaran khas kepada orang yang dihormati di daerah Kupang, seperti “Nona” untuk gadis muda, “Mama” untuk ibu-ibu, dan “Bapa Tua” untuk laki-laki dewasa atau yang dituakan.

Ketiga ialah latar budaya dan agama. Latar budaya dan agama yang mewarnai penyair dari dusun Flobamora sama sekali berbeza daripada latar budaya penulis Indonesia dari Jawa dan Sumatera yang dominan Muslim. Di sana, penulisnya dibesarkan dalam latar agama Katolik mahupun Kristian Protestan yang kental. Pendidikan gereja sangat mewarnai karya-karya pengarang muda daripada komuniti ini.

DS: Siapakah yang mencipta istilah “Flobamora” itu?

Sastri: Istilah Flobamora berasal daripada singkatan nama pulau di Nusa Tenggara Timur; Flores, Timor dan Alor. Istilah ini dicetuskan oleh para pendiri komuniti ini, seperti Mezra E Pellandoe. Alam laut dan daratnya yang indah dan kaya yang cenderung dirosakkan oleh pembangunan dan pengumpulan bahan mentah merupakan pesona tersendiri bagi provinsi Nusa Tenggara Timur. Alamnya agak berbeza sedikit daripada Papua yang kaya dengan hutan tropika, tetapi memiliki ciri linguistik dan fizik daripada rumpun bukan Austronesia. Malah, karakter dan ciri fizikal mereka amat jelas berbeza daripada orang Jawa, Makassar, Bali, Sumatera, bahkan Kalimantan.

DS: Dengarnya, banyak penerbit indie (mandiri) yang tumbuh bak cendawan di Indonesia. Menariknya, penerbit-penerbit ini semacam mahu cuba menjentik pasaran perdana yang dimonopoli oleh Gramedia.

Sastri: Keberadaan Gramedia yang “menggurita” serta mengambil untung besar untuk perusahaan, tetapi memberikan keuntungan kecil bagi pengarang memang mulai digugat oleh penulis Indonesia. Para penulis sekarang bersekutu dengan penerbit indie yang lahir daripada persahabatan, perkumupulan sasterawan dan penulis di kumpulan Facebook. Dari sana, mereka membangunkan jaringan penulis, penerbit dan pembaca yang kebanyakannya berasal daripada kalangan sesama pengarang juga. Meski kesannya peredaran buku mereka hanya terbatas dalam kalangan kelompok itu-itu juga, tetapi mereka berhasil menerbitkan buku dengan harga yang lebih murah dan mendapatkan keuntungan penjualan secara langsung tanpa harus melalui perhitungan rabat yang kecil daripada penerbit besar semacam Gramedia. Kewujudan penerbitan alternatif ini membuatkan produksi karya sastera tidak mandek (terhambat) dan dapat berjalan terus. Hanya sekarang, karya sangat banyak, tetapi kritikan yang baik terhadap karya yang banyak ini belum terjadi di Indonesia. Ertinya, karya sudah melimpah tetapi kritikan sasteranya miskin. Hal ini berbahaya juga bagi mutu kesusasteraan jika tidak ada kontrol bagi penerbitan karya yang bermutu, yakni melalui kritikan sastera.

DS: Ada sarjana Indonesia dari Leiden baru-baru ini berasa risau dengan keadaan lambakan buku Indonesia separa ilmu-pop di lapangan terbang serata Indonesia jika dibandingkan dengan pameran buku di lapangan terbang antarabangsa di bandar-bandar utama Eropah.

Sastri: Nah, kenyataan saya tadi tidak terlepas daripada hukum pasar perdagangan buku yang memang laris manis dengan jenis buku yang anda maksudkan. Namun, menurut saya, setiap pasaran buku memiliki segmen pembacanya yang tersendiri. Jika ingin mencari karya sastera yang bermutu jangan dicari di lapangan terbang, carilah di pasar buku Jogja atau di Cak Tarno di Gang Kober Universitas Indonesia. Bukunya bermutu dan harganya murah.

DS: Mengapakah pensyarah universitas dan pengkritik di Indonesia sudah berhenti meneliti karya Malaysia, jika dibandingkan dengan era HB Jassin dan A. Teeuw dahulu?

Sastri: Pertanyaan ini juga sudah banyak dilontarkan oleh pengkaji sastera Indonesia sendiri. Pokok permasalahannya menurut saya ialah jarang sekali buku karya sastera Malaysia yang bisa diperoleh dengan mudah di Indonesia. Inilah yang gagal digiatkan oleh ASEAN yang hanya mengandalkan perdagangan dan perekonomian, tetapi lupa memajukan dan mengenalkan karya antara negara ASEAN sendiri. Peran ini seharusnya dilakukan oleh Majlis Sastera Asia Tenggara (MASTERA), Perhimpunan Sastera Budaya Negara Serumpun (PSBNS) atau Numera, perkumpulan sasterawan di ruang lingkup ASEAN. Jadi, tidak hanya sasterawannya yang berkumpul, tetapi juga para kritikus dan pengkajinya juga harus saling berkongsi ilmu dan saling membicarakan karya dari negara masing-masing. Jangan seperti MASTERA yang pengkritik dari Indonesia hanya membicarakan karya Indonesia sahaja. Idealnya ialah, kritikus sastera Indonesia membicarakan karya sastera dari Malaysia atau negara ASEAN yang lain. Dengan demikian, publik dari negara ASEAN masing-masing mulai mengenal karya sastera dari negara anggota ASEAN yang lain. Harus ada ruang untuk membicarakan karya sastera antara negara ASEAN ini dan harus dimulai. Jika tidak, kita tidak akan saling mengenal budaya dan perkembangan sastera di rantau ini.

DS: Mengapakah pasaran sastera ASEAN masih kelihatan berpagar-pagar, sedangkan kita sudah mempunyai platform jualan dalam talian yang sudah melangkau sempadan fizikal konvensional?

Sastri: Saya kira semangat kajian sastera serantau tidak cukup hanya dengan menerbitkan karya sastera secara konvensional mahupun dalam talian sahaja. Tetap diperlukan suatu usaha promosi yang lebih rancak agar minat secara serantau dapat ditumbuhkan. Daya usaha untuk menjambatani pengenalan karya sastera Malaysia di Indonesia contohnya, perlu sekali dilakukan agar publik luas di Indonesia mengenal karya sastera Malaysia, seperti popularnya francais Upin dan Ipin di Indonesia. Mengapa kita tidak belajar daripada promosi budaya ala Upin dan Ipin yang sukses melakukan penetrasi budaya melalui media audio visual, sehingga kendala bahasa Melayu seperti yang dikeluhkan oleh sebahagian orang Indonesia mungkin dapat diatasi sekiranya promosi itu lebih gencer dilakukan? Usaha-usaha promosi sebegitu mungkin dapat ditempuh dengan membicarakan karya sastera Malaysia di pusat-pusat sastera seperti Salihara di Jakarta, Bandung, Jogja, atau ke kota-kota seperti Padang, Medan, Makassar dan Denpasar. Atau, laksanakan pembicaraan karya sastera Malaysia di kampus-kampus sastera atau fakultas ilmu budaya di Indonesia dan pertemuan sastera serantau. Jelas, pelaksanaan ini masih minimum.

Baik karya sastera Indonesia mahupun karya sastera Malaysia setakat ini hanya dikenali oleh segelintir masyarakat sastera di kedua-dua negara. Namun, penyebab utama kurangnya minat terhadap karya sastera ialah tidak berdayanya kritikan sastera mutakhir. Hasil kritikan sastera yang kecil ikut menghambat pengenalan karya sastera itu sendiri. Karya begitu banyak, tetapi pembahasnya amat sedikit. Ditambah pula dengan sedikitnya ruang kritikan sastera di media, khususnya surat khabar dan jurnal kritikan sastera sedia ada. Rintangan psikologi saya kira juga patut diperhatikan, yakni sentimen terhadap sikap sebahagian rakyat Malaysia terhadap pekerja imigran Indonesia ke Malaysia yang ikut menimbulkan ketidakpercayaan publik sastera Indonesia terhadap Malaysia. Sikap seperti ini harus disingkirkan karena tidak sihat dan tidak mendidik, dan saya kira jalur budaya seperti sastera dapat menjadi jambatan yang baik untuk memulihkan rintangan psikologi ini. Sebagaimana berhasilnya Upin dan Ipin dengan loghat Melayu Malaysia yang kental memukau penonton Indonesia tanpa mempermasalahkan adakah tontonan itu milik Malaysia atau Indonesia.

DS: Apakah reaksi Dr. akan kehadiran E-Sastera dari Malaysia dengan percubaannya melancarkan beberapa program dan buku sastera di Indonesia?

Sastri: Kehadiran E-Sastera menjadi kenescayaan pada zaman yang dikuasai oleh sistem maklumat seperti saat ini. Seperti yang sudah saya sampaikan sebelum ini, bahawa anak muda kita belajar sastera dan menulis karya sastera melalui internet dan tidak lagi membaca buku atau majalah bercetak. Saya kira, perkembangan ini harus direbut oleh pengayaan pembacaan sastera dan isi kandungan yang bermutu, salah satunya sudah tentu melalui E-Sastera. Tetapi juga, harus kaya dengan visual yang menarik minat pembaca muda. Alih wahana karya sastera saya kira juga menjadi salah satu cara menumbuhkan minat generasi muda kepada sastera yang bermutu.

Sayang, saya belum mengamati dengan adil saksama akan karya dan sepak terjang Dr. Irwan Abu Bakar ini, kecuali sedikit berita bahawa beliau sudah mulai melakukan pertunjukan di Banten dan pondok pesantren. Hal ini suatu usaha yang baik, tetapi tetap belum cukup. Harus lebih banyak usaha promosi yang harus dilakukan oleh pihak Malaysia untuk mempromosikan karya sasteranya. Nama Institut Terjemahan dan Buku Malaysia (ITBM) sudah dikenal baik dan bergengsi di Indonesia. Saya kira ITBM lebih gencar melakukan promosi di Indonesia dan tidak hanya di Pulau Jawa, tetapi juga sampai ke Timur Indonesia jika perlu. Malah, saya pernah menulis satu kritikan terhadap novel Dia dan Nya karya Sutung Umar RS (Allahyarham) yang saya peroleh ketika pameran buku ITBM di Jakarta. Tulisan itu dimuatkan dalam jurnal Rampak Serantau, Bil. 23 2016. Tetapi usaha itu juga belum cukup karena diterbitkan di Negara Brunei Darussalam. Lebih elok jika kritikan terhadap karya Bang Sutung itu dapat dimuatkan dalam media di Indonesia.

Dunia Melayu memiliki penulis sekaliber Shakespeare yang mungkin belum dilihat oleh para ‘orang-orang tua’ yang menjadi juri di Stockholm, tempat Nobel Kesusasteraan ditasbihkan.

DS: Kiranya, E-Sastera juga sahabat maya Horison Online juga, memandangkan E-Sastera mempunyai ruang web yang dibuka untuk kiriman dan penyiaran karya dalam talian.

Sastri: Ya, tentu saja, barangkali kita bisa membuat pautan bagi kedua-dua media dalam talian ini agar ketika pembaca kedua-dua media ini bisa saling membuka pautan itu di web masing-masing. Saya akan bicarakan dengan tim redaksi lainnya dan saya kira Pak Taufiq Ismail dan Mas Jamal D. Rahman akan setuju dengan gagasan ini.

DS: Dr. dan Allahyarham Amin Sweeney tentu sudah melalui pelbagai cabaran dunia sastera. Apakah yang paling manis?

Sastri: Hmm, banyak hal manis daripada beliau jika itu menyangkut kecintaan pada dunia sastera Melayu, tidak kira Malaysia ataupun Indonesia. Dia seorang sarjana yang sangat mencintai bidangnya. Malah, militan pada bidang ilmunya untuk mengkaji sastera Melayu-Indonesia. Beliau berpesan bahawa jangan rendah diri dengan sastera Eropah karena sastera Melayu memiliki keunggulannya yang tersendiri. Jangan menghamba pada penghargaan Hadiah Nobel Kesusasteraan dan berkecil hati jika sekiranya hingga hari ini karya sastera dunia Melayu belum mendapatkan penghargaan elit itu karena nilai-nilai para jurinya tentu berbeza daripada nilai-nilai yang terdapat dalam estetika dan sastera Melayu.

Dunia Melayu memiliki penulis sekaliber Shakespeare yang mungkin belum dilihat oleh para “orang-orang tua” yang menjadi juri di Stockholm, tempat Nobel Kesusasteraan ditasbihkan. Bagi Amin Sweeney, retorik sastera Melayu memiliki kecanggihan yang tidak kalah hebat jika dibandingkan dengan retorik sastera Eropah yang agung itu. Pusat pengkajian sastera Melayu harus tumbuh dan berkembang di tanah Melayu dan bukan di pusat pengkajian sastera di Eropah seperti di Leiden atau di London, dan mungkin kini di Jerman.

DS: Apakah antara wasiat terakhir Amin Sweeney kepada sastera Indonesia yang Dr. terima daripadanya?

Sastri: Wasiat terakhirnya buat sastera Indonesia ialah hasil penterjemahannya terhadap keseluruhan karya lengkap puisi Taufiq Ismail ke dalam bahasa Inggeris, dan untuk itu Pak Taufiq sangat berterima kasih dan terharu. Sebetulnya, Pak Ajip Rosidi juga sudah menghantar karyanya untuk diterjemahkan oleh Cik Amin kita ini. Tapi sayang, maut lebih dulu menjemputnya.


OKU, Pandemik dan Sastera dalam Dunia Digital

Untuk mendapatkan maklumat terkini, ikuti kami melalui Telegram

Wabak COVID-19 terus melanda, namun penulis tetap menulis. Fudzail meneliti perubahan dan perkembangan ketara sastera digital dari sisi kelebihan orang kurang upaya dan fenomena maya yang dibawanya.

Pandemik COVID-19 yang berlaku buat masa ini menjejaskan kehidupan di seluruh dunia, tidak kira siapa dan statusnya. Baik di sektor awam dan swasta, mahupun dunia sastera dan perbukuan. Termasuklah orang kurang upaya atau OKU yang selama ini tidak dipedulikan, malah terus terpinggir.

Dalam hal ini, kita tidak perlu menyalahkan sesiapa kerana wabak ini yang terjadi di Wuhan, China, telah menyerang ke merata tempat walau di Antartika. Warga dunia perlu menanganinya dengan sabar dan mengikut prosedur operasi standard (SOP) yang diumumkan.

Perkataan ‘sastera’ berasal daripada kata bahasa Sanskrit, ‘sastra’, yang bermaksud “kitab suci”. Kesusasteraan pula membawa maksud penghasilan sastera yang disampaikan melalui tulisan, pembacaan, pendengaran dan lisan.

Sastera ialah bidang seni kreatif yang menggunakan bahasa untuk berkomunikasi. Sastera sudah bermula sejak tradisi lisan muncul dalam masyarakat dan terus berkembang kepada penulisan, mengikut peredaran zaman. Terkini, sastera beralih kepada platform digital, iaitu internet dan media sosial. Bahkan akhir-akhir ini, sewaktu wabak COVID-19 berleluasa dan masyarakat perlu berkurung di dalam rumah, media sosial menjadi tarikan utama bagi pengguna internet mengisi masa lapang. Malah, Malaysia merekodkan jumlah penggunaan internet kedua tertinggi di dunia sewaktu tiga hari pertama Perintah Kawalan Pergerakan (PKP) dilaksanakan tahun lepas.

Sememangnya, platform digital atau maya telah membawa perubahan dan perkembangan yang cukup besar dalam urusan media massa. Antara ciri biasanya termasuklah dapat diakses dengan mudah serta cepat dan boleh ditulis, dibaca dan didengar (jika berbentuk buku audio atau audio siar [podcast]) di mana-mana sahaja dengan telefon pintar yang juga semakin canggih dan nipis bentuk fizikalnya.

Itulah kelebihan bagi seorang (pengguna) OKU yang mungkin tidak dapat menikmati kemudahan yang sama seperti orang biasa yang cukup sifatnya. Dengan platform digital, aksesnya kini hanya di hujung jari sahaja untuk maklumat dan bahan sastera di internet. Malah, perkembangan platform ini terus meluas, khususnya dalam aplikasi (disebut sebagai Apps) permainan dan media sosial (seperti Tik Tok) yang terus melalaikan pengguna.

Aplikasi sebegini amat sesuai untuk OKU yang mahu bergiat dalam bidang sastera dan ingin karya-karyanya dibaca oleh massa.

Kemajuan media sosial yang rencam dan pelbagai dalam dunia global sebebarnya mampu menyemarakkan kesusasteraan secara amnya. Pada tahun 2021, ramai penulis yang sudah menggunakan media sosial sebagai platform yang cukup berkesan, terutamanya dalam penerbitan e-buku. Saya sendiri, sudah berjaya menghasilkan dan memasarkan karya sastera dalam platform digital bagi mendekatkannya kepada masyarakat.

Dalam hal ini, aplikasi Wattpad menjadi batu loncatan terbaik bagi penulis menghasilkan karya-karya hebat tanpa perlu bergantung pada para penerbit konvensional. Malah, sudah ramai penulis yang telah popular melalui Wattpad. Penulis-penulis ini tidak mengenal peringkat umur dan latar belakang pendidikan. Kemunculan Wattpad memberi galakan untuk mereka mencurah bakat secara berterusan.

Mungkin aplikasi sebegini amat sesuai untuk OKU yang mahu bergiat dalam bidang sastera dan ingin karya-karyanya dibaca oleh massa. Sehingga kini, karya-karya sastera Malaysia masih lagi bergantung pada penerbitan konvensional, seperti Dewan Sastera yang kini sudah diterbitkan secara dalam talian.

Karya sastera dalam talian pun bukanlah sesuatu yang baharu dan segar. Karya terbitan sebegini sebenarnya sudah bermula pada akhir 1990-an apabila terdapat penulis blog peribadi yang menghimpunkan karyanya untuk diterbitkan sebagai buku fizikal, baik dalam genre novel, cerpen, esei, mahupun puisi. Kini, ada pula sasterawan dan penyair yang menggunakan YouTube untuk bersajak dan berpuisi. Di Facebook sahaja, sudah banyak nama pena dan “avatar” yang muncul untuk mempromosi karya dan bakat demi capaian dan sambutan warganet.

Dalam hal ini, Media sosial mempunyai kelebihan kuasa hebahan dan penyebaran karya sastera. Malah, karya sastera di internet sudah mula dijejaki oleh peminat sastera di seluruh dunia. Namun begitu, terdapat juga kekurangannya. Kebiasaannya, akses media sosial adalah percuma walaupun mempunyai puluhan ribu peminat.

Sudah tentu dalam hal ini, baik penulis biasa atau penulis OKU, tidak mungkin mampu terus menulis tanpa menghiraukan kewangan. Sudah tentu dalam kehidupan seharian OKU yang sukar dan rumit untuk bergerak bebas tidak akan mampu untuk terus berkarya dalam media sosial selama-lamanya.

Oleh itu, terdapat sinar yang terang apabila terdapat beberapa penerbit yang berminat untuk membukukan karya yang tersiar dalam aplikasi Wattpad. Malah, karya-karya ini akan dipasarkan secara terbuka.

Malah, dengan kemunculan platform digital pada alaf ini, telah menyuntik nafas baharu untuk dunia sastera terus relevan dengan dunia yang melangkah masuk ke era Revolusi Perindustrian 4.0.

Oleh sebab pandemik ini masih melanda negara, kita mungkin tidak dapat menyangkal akan muncul pula sastera pintar (dengan penerokaan baharu kecerdasan buatan dan alogoritma) pada masa akan datang. Malah, mungkin sahaja kemunculannya dipercepatkan kerana hakikat keadaan dunia sekarang. Bagaimanakah pula bentuknya dan adakah prakarsa baharu ini akan mengancam penulis sedia ada? Hanya masa yang dapat menentukan.

Fudzail atau nama penuhnya, Mohd Fudzail Mohd Nor pernah bermastautin di Emiriah Arab Bersatu selama 18 tahun. Beliau pernah bekerja di TV3 dan menjadi usahawan serta pengarah beberapa syarikat antarabangsa. Karyanya pernah tersiar dalam Dewan Sastera, Mingguan Malaysia, Berita Minggu dan BH Ahad. Beliau juga merupakan pemenang Hadiah Sastera Perdana Malaysia dan Hadiah Sastera Kumpulan Utusan.


Sorotan dan Saranan

Untuk mendapatkan maklumat terkini, ikuti kami melalui Telegram

Sempena Jubli Emas Dewan Sastera pada tahun ini, kami siarkan kembali esei sorotan khas Faisal Tehrani tentang perjalanan dan perkembangan Dewan Sastera 30 tahun yang dahulu, dari era Keris Mas sebagai Ketua Pengarang pertamanya sehinggalah Rozninah Abd. Azib menduduki kerusi editorialnya. Esei ini pernah tersiar dalam Sisipan Khas Dewan Sastera Januari 2001 sempena sambutan 30 tahun Dewan Sastera (1971-2001).

Semasa Usman menjadi pengarang majalah ini pada tahun 1979, mutu karya benar-benar tinggi. Sebahagian besar karya yang tersiar di Dewan Sastera waktu itu kelak akan menjadi semacam ‘karya klasik’ yang unggul dibaca hingga hari ini.

Dewan Sastera sudah menempuh usia 30 tahun. Dalam usia sedewasa ini, wadah sastera yang unggul ini harus diberi peluang untuk melakukan muhasabah diri dan menilai semula bentuk dan acuan yang paling munasabah untuk menempuh cabaran dan ragam sastera mendatang. Bentuk dan hala tuju yang lama perlu difikirkan semula kerana tidak semua dapat dijadikan rujukan oleh sebab kesesuaian untuk zamannya sahaja. Oleh sebab sastera itu bersifat dinamik dan sering bergerak dan kita pula mahu kesusasteraan bangsa Malaysia benar-benar maju seiring dengan pembangunan sains dan teknologi, Dewan Sastera yang sekian lama menampung penat lelah sasterawan tanah air mesti mencetuskan sesuatu yang lain, sesuatu yang besar, dan memberi kesan untuk satu tempoh lagi.

Majalah ini terbit pada bulan Januari 1971 dengan impian untuk mengisi perkembangan sastera negara. Dewan Sastera sudah berfungsi untuk menampung karya kreatif. Kata Pemangku Pengarah Dewan Bahasa dan Pustaka waktu itu, (Datuk) Hassan Ahmad, “Di masa-masa yang lepas selalu kita dengan sungutan tentang kurangnya kesempatan penampungan karya-karya kreatif, terutama karya yang dihasilkan oleh generasi penulis-penulis muda hari ini. Saya berharap majalah Dewan Sastera ini sedikit sebanyaknya akan dapat mengurangkan kekurangan tersebut. Selain daripada ini Dewan Sastera akan cuba sedapat-dapatnya menggambarkan nilai-nilai sastera Melayu moden hari ini dalam bentuk yang dapat dipertanggungjawabkan” (Dewan Sastera, Januari 1971).

Keris Mas, selaku pengasas dan Ketua Pengarang yang pertama, menjelaskan bahawa “Dewan Sastera ingin memaparkan segala aliran kesusasteraan, baik yang mengusap perasaan mahupun yang menggugat pemikiran”. Selain itu, Keris Mas mengingatkan “kuantiti tidak dapat kami selesaikan dengan hanya penerbitan sekecil ini, tetapi kualiti akan kami cuba mencapai setinggi mungkin …”

Jelas bahawa peranan Dewan Sastera pada awal penubuhannya lebih untuk menjana pertubuhan karya kreatif, mengembangkan bakat kesusasteraan, menanamkan sifat kemanusiaan menerusi alat kesusasteraan sambil mendidik masyarakat supaya dekat dengan sastera kebangsaan. Meskipun sama semua hal itu belum benar-benar dipenuhi, Dewan Sastera harus bergerak pula dengan tujuan dan matlamat yang lebih terkehadapan. Cabaran alaf baharu untuk memperkasa sastera bangsa Malaysia bagi benar-benar sihat dan berdaya juang tinggi menempuh segala mehnah dan tribulasi mesti ditampung oleh Dewan Sastera. Usia 30 tahun bermakna satu tempoh yang begitu kritikal bakal dilanjut dan ditempuh lagi.

Dewan Sastera mesti diperhatikan bukan sahaja pada perubahan harganya, daripada harga 50 sen senaskhah suatu waktu dahulu atau terbitnya pada setiap pertengahan bulan, tetapi dilihat penuh halus pada kematangan yang pernah ada dan biarlah dibaur dengan cambahan idea dan buah fikiran baharu untuk mengayakan majalah ini. Ada beberapa hal yang patut dipelajari semula oleh Dewan Sastera daripada dirinya yang lama itu. Oleh sebab sumpah pertama Keris Mas untuk memastikan kualiti karya yang tersiar begitu bulat, tidak begitu menghairankan editor setelah itu juga begitu cekal mempertahankan mutu dan kredibiliti bahan.

Sewaktu Keris Mas, Baha Zain, dan Usman Awang memimpin Dewan Sastera, pengisian majalah ini amat dipelihara dan pemilihan karya sangat diwaspadai. Hasrat majalah waktu itu juga amat jelas, iaitu menambahkan pendengaran dan penglibatan sasterawan kita. Karya terjemahan yang kuat, termasuk naskhah drama, begitu licik disiarkan. Gunanya supaya karyawan tempatan mendapat manfaat daripada bacaan luar itu dan mampu berkarya segah itu.

Pertikaian tidak pula berlaku tentang sebab penulis yang sama asyik memenuhi Dewan Sastera kerana memang semua akur betapa Dewan Sastera merupakan ‘universiti’ untuk menjadi penulis mapan. Untuk masuk ‘universiti’ tidak semudah itu, harus melalui tangga sekolah rendah dan sekolah menengah yang penuh liku.

Keris Mas menampilkan istilah kesusasteraan pada halaman belakang majalah ini, yang dapat difikirkan semula kewujudannya kerana ilmu yang tersalur di situ begitu besar. Namun, kekurangan majalah ini waktu itu ialah esei seputar seni catan dan seni teater bercampur aduk, mungkin kerana Dewan Budaya belum bertunas lagi. Seperkara lagi, terlalu banyak lambakan karya penulis Indonesia, yang pada waktu itu dapat dikatakan sasterawan Malaysia masih terlalu “mengabangkan” kesusasteraan Indonesia. Fenomena membiarkan karyawan Indonesia bercambah dalam majalah ini bukanlah sesuatu yang agak baik kerana mengecilkan peluang karyawan tanah air. Elok kiranya hasil karya penulis nasional terlebih dahulu diberikan hak siaran kerana kesusasteraan Malaysia sudah dapat berdiri dengan sendirinya. Apatah lagi apabila hanya Dewan Sastera sahaja yang terhegeh-hegeh menyiarkan karya mereka sedang karya penulis kita kurang dipedulikan oleh Horison tanpa mengira apa-apa alasan sekalipun yang diberikan.

Semasa Usman menjadi pengarang majalah ini pada tahun 1979, mutu karya benar-benar tinggi. Sebahagian besar karya yang tersiar di Dewan Sastera waktu itu kelak akan menjadi semacam “karya klasik” yang unggul dibaca hingga hari ini. Cerpen “Sidang Kuching” karya Arena Wati, drama “Mayat” tulisan Hatta Azad Khan dan “Jangan Bunuh Rama-rama” oleh Noordin Hassan, cerpen “Sebuah Pekan Bernama Semporna” hasilan Datuk Abdullah Hussain, telah melalui tangan dan pemerhatian Usman terlebih dahulu. Piawaian Usman terasa amat tinggi, justeru tidak hairan karya yang disaring olehnya menjadi bahan bacaan yang begitu “kuat” hari ini. Bukan itu sahaja, Usman gemar memberikan tumpuan kepada satu-satu karyawan yang dirasakan kukuh dan kejap reputasinya, mereka dijadikan tumpuan dan menghiasi halaman luar majalah. Dan setiap yang terpilih itu hari ini menjadi penulis yang dikenal “kegagahan” mereka. Abdullah, A. Samad Said, Noordin, Latiff Mohidin, Shaharom Hussain, Arena Wati, Adibah Amin, dan Zaharah Nawawi macam telah melalui satu pantauan yang berkesan daripadanya. Dewan Sastera seolah-olah telah menjadi ibu yang mengenal potensi dan membesarkan mereka seperti yang dikenal hari ini.

Dewan Sastera waktu itu sangat bermutu dari segi pengisiannya. Bentuk pimpinan yang sama diteruskan oleh Baha Zain dan jika diperhatikan, penulis yang sama berulang-ulang menghiasi halaman majalah ini mungkin kerana kepentingan mutu karya sangat dijaga. Pertikaian tidak pula berlaku tentang sebab penulis yang sama asyik memenuhi Dewan Sastera kerana memang semua akur betapa Dewan Sastera merupakan “universiti” untuk menjadi penulis mapan. Untuk masuk “universiti” tidak semudah itu, harus melalui tangga sekolah rendah dan sekolah menengah yang penuh liku. Tersiar walau sekali dalam Dewan Sastera merupakan kebanggaan dan memberikan makna bahawa si penulis sudah memasuki elit sastera yang mantap. Penulis tidak merungut jika karya tidak tersiar dalam Dewan Sastera, sebaliknya diajar berusaha untuk tersiar dalam Dewan Sastera.

Apabila S. Jaafar Husin mengemudi Dewan Sastera, haluannya masih di situ, kehebatan karya tetap dikawal, sentuhan Usman masih terasa kerana beliau ketua pengarang. Perhatian terhadap kajian karya klasik bertambah, kehadiran karya deskriptif, esei, dan kajian akademik begitu terasa, malah Dewan Sastera sanggup mengetengahkan wawancara tentang teori dengan Rene Welleck yang diterjemahkan demi membuka mata sasterawan kita (lihat Dewan Sastera, 15 Mac 1983).

Dewan Sastera kala itu juga membuka peluang untuk penulis sastera Inggeris berkarya secara terkawal. Idea bernas mereka sengaja dituang supaya dapat membuka deria karyawan tanah air. Nama Salleh Ben Joned dan KS Maniam terbit dalam Dewan Sastera, memberikan pandangan dan berpolemik. Tumpuan terhadap sastera Tionghua diberikan perhatian oleh editor (Dewan Sastera, Februari 1974) dengan niat supaya sasterawan tempatan akan dapat mempelajari sesuatu daripada mereka. Berbanding dengan Dewan Sastera hari ini (nota: tahun 2001) yang sedikit tertutup, beberapa tokoh muda sastera Inggeris negara, seperti Amir Muhammad, Karim Raslan, Eddin Khoo, atau Rehman Rashid, tidak pernah diberikan peluang untuk muncul menyatakan pandangan. Barangkali ada satu dua maklumat yang dapat dikongsi daripada mereka dan fikiran akan segar berbahas dengan tulisan mereka kerana kiblat mereka yang berlainan itu.

Dewan Sastera mendapat editor wanitanya yang pertama melalui Salmiah Ismail. Beberapa perubahan dibuat pada kandungan dengan usaha untuk melibatkan lebih ramai sasterawan. Ruangan Pita Sastera, Kegiatan, dan Dokumentasi menghiasi majalah ini. Ada juga peruntukan khas untuk GAPENA menerusi Catatan GAPENA. Dan satu halaman dipelawa kartunis terkenal Lat untuk berkarya. Dewan Sastera terkini barangkali dapat menimbangkan ruangan ini (kecuali kartun) supaya khalayak sastera lebih didekatkan.

Abdul dan Sutung juga lebih terbuka dalam menerima karya yang sedikit pedas dan kritis. Maka tidak hairan jika ada satu dua cerpen yang kemudiannya menimbulkan kontroversi hingga dibincangkan dalam Asiaweek dan mendapat perhatian setinggi Istana Negara.

Salmiah membawa sentuhan wanita yang ketara, halaman kulit dan pencorakan muka lebih segar dan menarik. Namun, beliau tidak sahaja menjaga keaslian make-upnya, tetapi masih mempertahankan mutu karya yang tersiar. Dalam satu editorial, Salmiah dengan tegas mengingatkan penulis muda supaya jangan mempertikaikan perulangan kemunculan penulis dan meminta mereka (penulis muda yang gagal tersiar karya mereka dalam majalah ini) supaya segera menguasai ilmu dan memaparkan bakat yang sebenar untuk muncul dalam Dewan Sastera (Dewan Sastera, Mei 1988). Salmiah juga berani menyelar beberapa dasar kerajaan tentang bahasa dan sastera dalam editorialnya tanpa berlapik (lihat Dewan Sastera, Februari 1988). Bahkan jika dikaji editorial setiap editor semenjak Keris Mas, terasa benar isinya dan saranannya, malah kadang-kadang provokatif. Rencana pengarang menjadi tatapan awal dan momentum yang kuat. Buah fikiran editor akan dibincangkan dan paling tidak mencetuskan sesuatu. Hal ini berlaku mungkin kerana bekas editor Dewan Sastera merupakan tokoh sasterawan yang tersohor, seperti Keris Mas, Baha Zain dan Usman. Kenyataan mereka selalu disaring.

Seiring dengan perkembangan teori sastera tempatan yang begitu subur, Dewan Sastera terpaksa pula menampung bukan sahaja karya fiksyen, tetapi kajian dan makalah teori sastera yang serius. Disiplin kajian sastera yang akademik memerlukan halaman untuk bibliografi dan laras bahasanya yang berat dan berbentuk pelajaran perlahan-lahan memenuhi Dewan Sastera. Nama pengkritik, seperti Ungku Maimunah Mohd. Tahir, Salleh Yaapar, Noriah Taslim dan Umar Junus, muncul secara lebih selalu. Hal ini lebih dirasai apabila Dewan Sastera berada di tangan Sutung Umar RS dan Abdul Ahmad. Esei dalam disiplin kesusasteraan bandingan diberikan peluang muncul secara kerap dan untuk karya kreatif, kemunculan karya Sasterawan Negara, seperti Arena Wati dan Shahnon, menjadi acap. Abdul dan Sutung juga lebih terbuka dalam menerima karya yang sedikit pedas dan kritis. Maka tidak hairan jika ada satu dua cerpen yang kemudiannya menimbulkan kontroversi hingga dibincangkan dalam Asiaweek dan mendapat perhatian setinggi Istana Negara, Dewan Sastera yang saya kenal waktu ini.

Pertama kali mengulit Dewan Sastera pada tahun 1993, saya kurang memberikan perhatian terhadap pemimpin pasukan editorial majalah sastera ulung ini. Sewaktu itu, puisi dan cerpen pertama saya sudah pernah tersiar dalam majalah biasa dan untuk lebih mengenal dunia sastera, saya memberanikan diri membeli naskhah majalah ini dengan harapan dapat menimba ilmu dan pengetahuan sebanyak-banyaknya. Apatah lagi saya bukan daripada disiplin sastera yang tulen, maka saya menaruh harapan supaya menerusi pembacaan, saya akan matang dan terbantu. Sebagai orang asing dari dunia sastera dan masih mentah, saya agak tergamam kerana isinya berat dan penuh dengan teori sastera yang membebankan. Saya hanya mampu menikmati ruang kreatif secara puas.

Apabila Zaen Kasturi memegang kemudi Dewan Sastara, ruangan editorial menjadi panas. Penulis muda yang ada potensi diberikan lebih peluang, kemunculan sasterawan Indonesia sesekali dirasai. Waktu ini Dewan Sastera sering diserang di halaman sastera akhbar perdana. Siti Zaleha Hashim kemudian kembali memimpin Dewan Sastera dan kritikan terhadap majalah ini aman seketika. Namun, mutu karya majalah ini mulai merosot (berdasarkan rungutan beberapa pengkritik dalam kertas kerja atau diskusi sastera misalnya) dan diberikan perhatian serius oleh beberapa orang pengamal sastera yang terkenal. Namun Siti Zaleha berada dalam keadaan tersepit untuk mempertahankan mutu karya atau membuka lebih ruang untuk penulis muda dan kurang mapan berkarya. Begitu juga era Rozninah Abd. Azib, beliau juga menghadapi dilema yang sama.

Ada satu keistimewaan yang dilakukan oleh Siti Zaleha, iaitu menyediakan ruang untuk sastera kembara, dengan peruntukan ruang kepada Ladin Nuawi. Penulisnya tidak penting, tetapi sastera kembara harus disuburkan dengan baik kerana di Barat, sastera kembara sudah menjadi genre yang begitu kuat dan disiplin baharu yang amat diminati dan dikaji. Begitu juga sastera warkah, surat penulis terkenal dikaji dan didokumentasikan dalam majalah. Seingat saya ketika zaman awal Dewan Sastera, ada ruangan seperti ini. Antara surat yang mendapat tempat termasuklah catatan rasa Siti Zainon semasa menuntut di Indonesia dan coretan kembara A. Samad yang kaya itu. Kalaulah dapat dikembalikan ruangan ini baik juga.

Dewan Sastera di bawah pimpinan Rozninah harus diberikan kredit kerana usahanya menyisipkan sorotan sastera untuk pelajar SPM dan STPM, sekurang-kurangnya untuk menarik khalayak sekolah menengah dan IPT. Sisipan MASTERA dan kesederhanaan isi diutamakan supaya tidak menjauhkan pembaca daripada Dewan Sastera. Majalah ini tidak lagi memakai slogan “Peneroka Sastera Kreatif” tetapi “Penjana Sastera Global”. Fokus sastera antarabangsa diberikan ruang. Semuanya untuk mendidik karyawan tempatan dengan lebih luas. Komposisi genre terasa agak adil dan reka bentuk majalah memikat kerana berwarna-warni.

Dewan Sastera di bawah Keris Mas mempunyai falsafah yang berbunyi “Dewan Sastera adalah wahana penulis memaparkan kepada pembaca penerokaannya dalam pengalaman penghidupan yang ditafsirkan sebagai ‘hakikat kebenaran’ yang disalut dengan keindahan”. Sedang majalah Dewan Sastera kini bersandarkan falsafah “Dewan Sastera adalah wahana penulis memaparkan realiti kehidupan yang dijana secara kreatif dan disebarluaskan tanpa sempadan”. Tujuan penerbitan Dewan Sastera kini menjadi lebih rumit dan sofistikated. Majalah ini berperanan untuk membina kesusasteraan berjati diri Malaysia, meluaskan ilmu kesusasteraan terkini sejajar dengan perkembangan teknologi, menampak sifat kemanusiaan yang unggul, memantapkan penerimaan masyarakat terhadap sastera, dan menonjolkan penulis tempatan supaya dapat dilihat dan diiktiraf oleh pihak nasional mahupun antarabangsa.

Sehubungan dengan itu, ada beberapa saranan yang perlu diambil kira. Saranan ini melibatkan tenaga dan kos yang luar biasa, tetapi penting kerana sebagai “sesuatu” yang berusia 30 tahun, tahap dan proses penjagaannya akan menuntut sesuatu yang lebih. Beberapa saranan ini mungkinnya sedikit radikal, tetapi perlu.

Pertama, betapa perlunya sebuah majalah (atau jurnal) lain yang khusus memberikan tumpuan kepada makalah akademik, esei teori sastera, dan kajian karya yang terpisah daripada Dewan Sastera. Pada awal kelahiran majalah ini, tuntutan terhadap pengisian sebegini kurang mendesak berbanding dengan sekarang kerana pengkritik tanah air telah matang, perbincangan tentang, misalnya, teori takmilah, teori sastera Islam, atau persuratan baru, begitu menyengat dan memerlukan layanan yang saksama. Pertumbuhan bidang kajian sastera ini mesti diberikan perhatian besar. Dengan ini, Dewan Sastera nanti hanya “bekerja” untuk membesarkan karya kreatif dan sesekali diselangselikan dengan wawancara ilmiah atau satu dua esei yang tidak begitu berat. Dewan Sastera akan kembali mendekatkan masyarakat dengan sastera. Apabila terdapatnya satu wahana baharu bagi disiplin akademik dan kajian sastera, sudah tentulah pembinaan kesusasteraan kebangsaan yang benar-benar mantap akan lebih tercapai. Wahana ini juga berguna untuk menampung jumlah sarjana sastera yang semakin banyak dan kajian sastera yang kian bermutu.

Biarlah Dewan Sastera kembali berusaha menggilap kematangan dan pembangunan fiksyen itu sendiri. Dalam Seminar Analisis Majalah DBP pada 24–25 November 1997, Abu Hassan Abdullah dari Universiti Malaya, dalam sorotan kertasnya berjudul “Dewan Sastera: Satu Analisis Kandungan – Tumpuan kepada Pengisian Karya-karya Deskriptif”, menegur kelemahan pembahagian struktur deskriptif yang bertindan, pemakaian frama yang tidak jelas, dan teks yang terlalu akademik yang mengganggu kelicinan pembaca yang belum begitu mesra dengan sastera. Teks deskriptif juga, katanya, kurang polemikal kerana hambar dan kaku serta kurang mencetuskan sesuatu. Kelemahan ini mungkin dapat diatasi dengan meletakkan kajian ilmiah ini dalam satu wadah lain yang bukan niatnya untuk memencilkan tetapi untuk menyuburkannya lagi.

Mutu pengisian bahan kreatif Dewan Sastera mesti diletakkan semula di tempatnya. Dewan Sastera sekadar contoh mesti kembali ke era Usman dan Baha Zain untuk mempertahankan mutu karya. Dewan Sastera mesti menjelaskan bahawa majalah ini merupakan “universiti” dan penulis pula harus akur bahawa untuk menempuhi gerbang menara gading bukannya mudah.

Dewan Sastera mesti menjelaskan bahawa majalah ini merupakan ‘universiti’ dan penulis pula harus akur bahawa untuk menempuhi gerbang menara gading bukannya mudah.

Untuk itu, Dewan Sastera mungkin boleh meletakkan syarat, iaitu kematangan dan perkembangan karya serta bakat penulis mesti jelas sebelum dibenarkan melolosi halaman majalah ini. Paling tidak, katakanlah, Hadiah Sastera Perdana Malaysia sebagai kelayakan minimum untuk karya seseorang diterbitkan dalam Dewan Sastera. Pasukan editorial mesti kelihatan adil dan dibantu atau disokong dengan sidang editorial yang lebih luas. Ambil bentuk dan prosedur Horison di Indonesia, beberapa orang penulis mapan pelbagai aliran dan generasi menjadi sidang editorial dan bersama-sama dengan editor serta editor bersekutu setiap bulan, saringan karya harus melepasi piawaian mereka terlebih dahulu. Sidang editorial Horison berbincang dengan begitu kritis tentang kerya yang perlu diberikan peluang. Dan Horison tidak pula terlalu dikritik kerana gagal menyediakan ruang kepada sejumlah penulisnya yang banyak di Indonesia itu. Semua sudah akur, Horison merupakan “universiti” dan impian mereka adalah untuk menembusi “universiti” tanpa banyak merungut dan lebih berusaha. Saya diberitahu begitu jugalah bentuk penyaringan karya yang dilakukan oleh Kalam (jurnal sastera/budaya yang baharu tetapi bermutu di Indonesia). Dewan Sastera mesti kembali kepada mutu dan piawaian lamanya. Beban ini nanti tidak akan terletak pada editor semata-mata. Untuk itu, sidang editorial mesti dilantik daripada kalangan yang adil dan dipercayai serta melatari pelbagai mazhab sastera supaya tidak timbul lagi kontroversi.

Di sini nanti timbul pula persoalan tentang “sekolah” untuk penulis muda dan baharu. Satu lagi usaha yang mesti digerakkan ialah menyediakan wadah untuk penulis muda. Majalah ini memberikan tumpuan kepada karya penulis baharu dan akan menjadi “sekolah” untuk mematangkan karya mereka. Perkembangan penulis ini akan diperhatikan oleh editorial Dewan Sastera dan mereka yang berpotensi dan menunjukkan kualiti yang tidak terhad sahaja akan “diuniversitikan” pula kelak. Ada kedengaran bahawa sebuah majalah untuk tujuan ini sudah pun dalam perancangan akhir dan diberi nama GEN (nota: bibit-bibit awal sebelum kemunculan Tunas Cipta). Dengan itu, pasukan editor Dewan Sastera tidak perlu pening kepala memikirkan rungutan karya penulis baharu yang tidak tersiar. Mereka akan hanya menumpukan perhatian untuk menjadi gate keeper kepada karya sastera yang paling berkualiti, seperti disumpahkan oleh Keris Mas suatu ketika dahulu.

Yang paling penting tetapi diidamkan ialah hilangnya penaja untuk karya yang tersiar dalam Dewan Sastera. Memang suatu ketika dahulu Maybank menaja karya yang dirasakan paling baik oleh juri, tetapi kemudian hilang begitu sahaja. Memberikan anugerah kepada karya sastera yang paling bermutu yang terbit dalam Dewan Sastera mesti diteruskan, walaupun yang diberikan sekadar trofi dan bukan wang. Trofi atau anugerah itu pula mesti benar-benar bermakna. Pemberian Oscar kepada pelakon terbaik Hollywood setiap tahun, misalnya, tidak berasaskan wang, tetapi merupakan trofi yang amat bererti dan dikenang. Begitu juga anugerah AIM dalam industri muzik tanah air, material bukan soalnya, tetapi tradisi pengiktirafan yang menjadi kebanggaan itulah yang utama.

Begitulah Dewan Sastera membesar dan perubahan ini dikira perlu untuk membesarkannya lagi supaya bertahan lebih daripada 30 tahun lagi. Dalam dunia moden dengan kegilaan pada teknologi menjadi sembahan aula, Dewan Sastera mesti cekal dan kuat menempuh badai alaf baharu yang menggugah. Jika kita benar-benar berhasrat untuk melihat pembinaan kesusasteraan nasional yang utuh dan dikenal hingga peringkat antarabangsa, Dewan Sastera harus menilai diri, kemudian memilih formula lama yang bererti dan dipatikan bersama-sama dengan unsur baharu yang anjal supaya keunggulan wadah sastera yang diimpikan kemajuannya oleh sejumlah tokoh lama, termasuk Keris Mas, akan terus menjadi reatili.

Dewan Sastera dengan suntikan harapan daripada angkatan baharu akan lebih segar dan terus mantap supaya dapat menjana sastera secara global.

Faisal Tehrani atau nama sebenarnya Mohd. Faisal Musa dilahirkan di Kuala Lumpur pada 7 Ogos 1974. Beliau mendapat pendidikan awal di Sekolah Rendah Jalan Dato’ Palembang dan Sekolah Menengah Sultan Muhammad, Melaka. Kemudian melanjutkan pelajaran di Kolej Islam Kelang. Beliau memperoleh ijazah sarjana muda dalam bidang syariah politik dari Universiti Malaya. Faisal memenangi banyak hadiah sayembara sastera, termasuk Hadiah Sastera Siswa DBP-Bank Rakyat, Hadiah Sastera Kumpulan Utusan, Hadiah Drama Berunsur Islam, dan Hadiah Sastera Perdana Malaysia. Karya terbaharu beliau ialah novel Profesor (Fixi, 2017), kumpulan esei Sastera adalah Makanan Anjing (Gerakbudaya, 2021), dan penerokaannya dalam dunia novel grafik, Fatah dan Farah, yang disiarkan secara bersiri.


Baca Puisi Bumbung Sambut Hari Puisi Sedunia 2021

Untuk mendapatkan maklumat terkini, ikuti kami melalui Telegram

Sasterawan Negara (SN) ke-13, Datuk Dr. Zurinah Hassan, pengarah filem veteran, Yassin Salleh, dan juara Deklamasi Puisi Kebangsaan 1996, Ahmad Shukri Abdullah adalah antara yang diundang untuk menjayakan Baca Puisi Bumbung pada 21 Mac lalu di Institut Darul Ehsan (IDE), Shah Alam.

Acara yang disambung semula selepas terhenti sekian lama itu merupakan anjuran Seniman Paksi Rakyat (PAKSI) dengan kerjasama kerajaan negeri Selangor dan IDE.

Zurinah menyampaikan pantun beliau, “Warisan Bangsa”, sementara Yassin dengan sajaknya, “Pokok TAP yang Direpang-repang”. Shukri pula mendeklamasikan sajaknya, “Kembali Muda” dan “Peradaban Abad Ini”.

Turut menjayakan acara tersebut ialah Presiden PAKSI, Datuk Dinsman yang mendeklamasikan sajak beliau, “Bersahabat Berjuang Bersama”.

Sebelum itu, dalam ucapan alu-aluannya, Dinsman menyatakan kekesalan beliau kerana sepohon pokok yang pernah dijadikan pentas untuk Teater Atas Pokok pada 16 dan 17 April tahun 2016 di Dataran Kemerdekaan, Shah Alam tidak diurus dengan wajar hingga hampir musnah.

Pada awalnya, pokok tersebut dipilih oleh PAKSI sebagai lokasi acara menyambut Hari Puisi Sedunia 2021. Walau bagaimanapun, lantaran keadaan pokok tersebut yang amat daif, lokasi acara ditukar ke IDE.

Sehubungan “tragedi” itu, Dinsman berharap pihak berkuasa tempatan, bukan sahaja di Shah Alam, dapat berbuat sesuatu dan menyediakan dana yang sewajarnya untuk kegiatan seni sastera budaya.

Baca Puisi Bumbung turut menampilkan penyair terkenal Ijamala MN yang mendeklamasikan sajak “Makbulkan Doa Kami“. Selain itu, Setiausaha PAKSI, Hasni Abas mendeklamasikan sajaknya “Doa Pencuri”, dan “Ular yang Memakai Songkok”, sementara Ketua Penerangan PAKSI, Mohamed Nasser Mohamed tampil dengan sajak “Penyair Apakah Kita Ini”.

Turut diundang bagi menjayakan acara tersebut ialah mantan Ahli Dewan Negara Syed Shahir serta Ayudez Zuraina, Lim Ah Nee, dan Raja Yusoff Ariffin.

Masing-masing mendeklamasikan sajak “Apa Dosanya Makhluk Itu”, “Suara”, “Lautan Bukan Pemisah” (karya Ratna Laila Shahidin), dan “Usah Biarkan Barah Itu”.

Beberapa orang dalam kalangan hadirin yang kebetulan juga penggiat seni turut dipelawa untuk mendeklamasikan sajak, termasuk Ahmad Sarju, Dr. Ibrahim Ghaffar, Harlym Yeo, dan Aloy Indra Jokina.

Istimewanya, sesi Baca Puisi Bumbung ini diiringi dengan muzik iringan Kreatif Akustika. Kreatif Akustika telah mendendangkan beberapa lagu puisi, termasuk Doa, Kepadamu Kekasih, Nyanyian Pantai Timur dan Srikandi Cintaku.

Acara ini turut dihadiri oleh Pengerusi Jawatankuasa Tetap Pembangunan Luar Bandar Kampung Tradisi, Adat Istiadat Melayu, Kebudayaan dan Warisan Negeri Selangor, Borhan Aman Shah.

Dalam ucapan beliau, Borhan menghargai puisi dan acara yang diadakan yang menurutnya selaras dengan kata-kata Allahyarham Tan Sri P. Ramlee dalam filem Seniman Bujang Lapok, iaitu “bahasa menunjukkan bangsa”.

Borhan yang juga Ahli Dewan Undangan Negeri Tanjung Sepat turut menyampaikan cadangan Menteri Besar Selangor, Dato’ Seri Amirudin Shari yang ingin menganjurkan acara puisi bulanan di kediaman beliau.

Acara yang berlangsung selama kira-kira tiga jam itu dikendalikan oleh Shariffah Khadijah dari PAKSI sebagai pengacara.


Citra Wanita dalam Hanyut Kental

Untuk mendapatkan maklumat terkini, ikuti kami melalui Telegram

Hampir kesemua filem U-Wei Haji Saari, pengarah filem, menyentuh tentang keterasingan, terutamanya peranan wanita dalam masyarakat.

Penekanan citra wanita dalam filem beliau menyerlah kerana sanjungan beliau terhadap mereka. Salah satu filemnya yang amat menekankan wanita ialah Hanyut (2012).

Hanyut merupakan karya filem yang telah diadaptasi daripada novel Almayer’s Folly oleh Joseph Conrad. Novel tersebut sebenarnya salah satu pemberian daripada tiga novel oleh arwah isteri pertamanya, termasuk cerpen “Barn Burning” oleh William Faulkner yang telah diadaptasi kepada filem Kaki Bakar (1995).

Oleh sebab Almayer’s Folly menjadi salah satu novel yang digemari oleh U-Wei, beliau telah mula membuat kajian terhadap novel tersebut melalui pembacaan tesis-tesis akademik.

“Saya juga telah berjumpa dengan profesor dari dalam dan luar negara, iaitu di England, Poland dan Malaysia,” jelas beliau.

Beliau menjelaskan, seorang daripada profesor yang telah menulis kajian tentang novel Almayer’s Folly ialah seorang wanita, dan beliau sangat meminati unsur feminisme yang ditunjukkan dalam novel tersebut.

Walaupun profesor tersebut meletakkan Mem sebagai unsur feminisme, U-Wei berpendapat bahawa Nina yang sebenarnya membawa watak yang penting. Hal ini demikian kerana, Ninalah yang sebenarnya menjadi simbol hasil penjajahan.

“Oleh itu, apabila membuat filem Hanyut, saya meletakkan Nina sebagai watak yang penting kerana minat saya tentang hasil penjajahan yang juga melambangkan hasil kemerdekaan.”

U-Wei berharap agar novel ketiga yang diberi oleh arwah isterinya itu dapat dihasilkan dalam bentuk filem seperti dua novel yang lain. Hal ini demikian kerana beliau amat mempercayai firasat isterinya.

Dewan Bahasa dan Pustaka (DBP) telah menjemput U-Wei dalam rancangan Sembang Tamu yang bertemakan “Liku-liku Mengadaptasi Filem” pada 24 Mac yang lalu.


SLCP Ajar Bahasa Arab dan Mandarin secara Percuma

Sik, Kedah – Bahasa merupakan satu kemampuan terpenting yang dimiliki oleh manusia sebagai medium untuk berkomunikasi, menyampaikan pendapat dan perasaan. Selain penguasaan bahasa ibunda, mempelajari bahasa asing juga akan mengasah pemikiran seseorang. Hal ini kerana proses pembelajaran bahasa kedua atau ketiga dapat membantu meningkatkan beberapa kemampuan seseorang seperti mengingati, mengenali pelbagai jenis kata dan menguasai pertuturan yang akan menjadi nilai tambah kepada individu yang mempelajari bahasa kedua atau ketiga ini.

Sehubungan dengan itu, Unit Bahasa Antarabangsa dengan kerjasama Jawatankuasa Jaringan Industri dan Masyarakat dari Pusat Pengajian Bahasa, Tamadun dan Falsafah (SLCP), Universiti Utara Malaysia (UUM) mengadakan Kelas Asas Bahasa Antarabangsa sebagai satu program khidmat masyarakat kepada staf pentadbiran di Pejabat Daerah Sik dan Majlis Daerah Sik, Kedah.

Pensyarah SLCP, Zeety Kartini Abdul Hamid berkata, objektif bengkel ini adalah untuk memperkenalkan komunikasi asas bahasa antarabangsa seperti bahasa Arab dan bahasa Mandarin kepada peserta.

SLCP memberikan peluang kepada staf pentadbiran di Daerah Sik memperoleh kemahiran untuk berkomunikasi berserta pendedahan budaya dalam bahasa asing selain menyediakan platform kepada warga SLCP untuk berkomunikasi dan berkongsi ilmu kepada komuniti luar.

Jelasnya lagi, SLCP mempunyai staf akademik yang terlatih dan pakar dalam pelbagai bahasa seperti bahasa Jerman, Sepanyol, Jepun, Mandarin, Perancis, Arab, Korea dan Thai.

Melalui kepakaran yang sedia ada, kita berharap dapat berkongsi dengan masyarakat luar supaya kepakaran ini tidak terbatas dalam universiti sahaja dan berharap ilmu yang dikongsi ini akan dapat memanfaatkan komuniti luar kampus. Program ini juga akan memberikan nilai tambah kepada staf pentadbiran Pejabat Daerah Sik dan Majlis Daerah Sik dengan kemahiran berbahasa melalui penguasaan bahasa asing selain membantu dalam peningkatan pengalaman pengajaran dalam kalangan guru bahasa di SLCP.  Program ini juga merupakan langkah ke arah keterlihatan dalam usaha memperkenalkan SLCP kepada masyarakat luar.

Program ini berlangsung dalam tiga sesi, iaitu Kelas Bahasa Arab dikendalikan oleh Ustaz Abdul Hadi Abu Hassan di Majlis Daerah Sik manakala Kelas Bahasa Mandarin pula dikendalikan oleh Ang Wei Yin di Sik Inn.

Sementara itu, Pembantu Tadbir Majlis Daerah Sik, Mohamad Fauzi Md Isa teruja menimba pengalaman baharu dalam mengasah kemahiran berbahasa Arab selain menguasai cabang ilmu dalam bahasa tersebut.

Bengkel ini sangat bagus untuk menambah ilmu pengetahuan dan meningkatkan kemahiran berkomunikasi dengan pelanggan yang berbahasa Mandarin dan Arab. Kami juga belajar untuk meningkatkan kemahiran berkomunikasi sebab ada juga pelanggan kami dalam kalangan masyarakat Cina.

Akuinya, terdapat perbezaan selepas menyertai kursus ini kerana dapat mempelajari perbezaan bahasa, iaitu tatabahasa, pertuturan dan ejaan yang berbeza daripada bahasa Melayu. Kebolehan bertutur dalam bahasa Arab merupakan satu kelebihan yang boleh dijadikan satu nilai tambah.

Tambahnya lagi, antara kelebihan mempelajari bahasa ini ialah kita boleh memahami makna ayat yang terkandung di dalamnya. Belajar bahasa Arab menjadi mudah apabila kita bersungguh-sungguh ingin mendalaminya, tambahan pula bahasa Arab merupakan bahasa al-Quran. Sepanjang penganjuran kelas ini, banyak ilmu dan manfaat yang dipelajari dengan bimbingan pensyarah UUM yang cukup baik sedikit banyak memberikan pengetahuan kepada kami untuk sebutan, ejaan dan pengunaan kata yang tepat.


Usaha Perkasa Lagu Puisi Masih Payah

Untuk mendapatkan maklumat terkini, ikuti kami melalui Telegram

Pada hari ini, terdapat suara-suara anak muda yang menyatakan mereka tidak meminati lagu puisi, tetapi ironinya, cukup giat menghafal seni kata lagu. Mengapakah mereka meminati seni kata yang puitis, tetapi menolak puisi? Adakah mereka memahami maksud-maksud dalam lirik itu, dan menganggapnya berbeza dengan puisi?

Sebagai contoh, seni kata lagu popular, Aku Bidadari Syurgamu dendangan Dato’ Sri Siti Nurhaliza. Jika seni katanya bait-bait puisi, adakah ia diterima?

Ciptaan lagu puisi di Malaysia dimulakan oleh Allahyarham Ibrahim Bachik, kemudian kumpulan Titra, Harmoni dan Kopratasa, serta Ahmad Ramli. Kelihatan, lagu puisi ada pengikutnya. Namun demikian, hal itu bukan pengukur untuk menentukan tahap pemasyarakatannya.

Bagaimanakah memasyarakatkan lagu puisi? Menurut Ahmad Ramli, dunia seni

Malaysia terlalu dipengaruhi unsur-unsur luar. Sudah sampai masanya, kata Ahmad, peranan media awam beransur-ansur beralih daripada “mengejar wang” kepada “mengejar nilai”. Jika kita memahami nilai, adat, seni dan budaya sendiri, katanya, akan lahir rasa mencintai lagu puisi yang jauh lebih kaya.

Jelas pencipta, penyanyi dan penerbit lagu puisi dari Pulau Pinang ini, lagu puisi tidak lari daripada irama yang dipengaruhi oleh seni Islam, iaitu taranum.

Muzik Barat, katanya, yang orang Melayu banggakan, hanya didasarkan pada dua skala muzikal, iaitu major dan minor, sedangkan lagu Melayu yang dianggap dipengaruhi seni taranum, menggunakan tujuh skala muzikal. Untuk mendalami ilmu dan kemahirannya sahaja mungkin boleh menimbulkan rasa menghargai seni muzik Melayu, khususnya lagu puisi.

Tambah Ahmad, seni kata sudah kurang dihiraukan oleh pendengar sekarang. Hal yang lebih penting ialah iramanya bagi menghentakkan kaki atau menganggukkan kepala. Muzik lagu untuk hiburan dan lagu untuk penghayatan, katanya, memang berbeza.

Dari segi seni kata, lagu hiburan lebih santai daripada lagu puisi yang banyak terikat dengan pelbagai perlambangan. Tegas Ahmad, motif lagu biasa melekakan, tetapi lagu puisi mengingatkan.

Mengenai usaha mengangkat lagu puisi dalam dunia penyiaran, Ahmad atau lebih mesra dipanggil Cikgu memberikan dua cadangan tegas.

Pertama, lagu puisi perlu kerap disiarkan sehingga timbul kesan psikologi bahawa ia baik untuk masyarakat.

Kedua, tukarkan penerbit dan penyiar yang tiada latar belakang sastera, atau tidak pandai menghargainya, kerana merekalah ejen pembentuk masyarakat dalam dunia seni lagu.

Man Kayan yang banyak mencipta dan menyanyikan lagu puisi pula mengatakan perkara sebegini turut menimpa lagu rakyat, gendang dan busana. Justeru, dia enggan mengeluh. Baginya, lebih wajar berusaha mengumpulkan insan berbakat dan terus bergiat tanpa memikirkan reaksi masyarakat.

Tegas Man yang bergiat di Kuantan, yang penting ialah dia dan rakan-rakan meminati lagu puisi itu sendiri. Jika minat dan cinta itu hadir sendiri, seni itu akan berkekalan walaupun dalam skala yang kecil.

Man mengimbau zaman segmen puisi di Radio Klasik. Ketika itu, katanya, ada deklamasi dan lagu puisi. Namun begitu, setelah segmen program itu menghilang, seniman tiada kuasa untuk meminta diadakan semula dan diteruskan.

Sementara itu, Siso mengatakan keadaan, pembawaan, sebaran, pemerkasaan dan sokongan badan terlibat serta peranan wartawanlah yang dapat menentukan kemeriahan pertumbuhan lagu puisi.

Siso berharap deklamator, penulis puisi dan penyanyi lagu puisi dapat membuat anjakan baharu. Mereka, tambah mantan ahli Kopratasa ini, tidak boleh lagi hanya mengisi masa lapang.

Penyanyi lagu puisi profesional, katanya, berbeza dengan penyanyi lagu puisi amatur/kecil-kecilan kerana mereka perlu dibayar dengan harga profesional, bukan mengkut kehendak penganjur.

Jika penyanyi lagu popular dibayar RM5000, tegas Siso, mengapa tidak

penyanyi lagu puisi? Hal ini dikatakan sedemikian kerana kerjanya sama, hanya berbeza genre.

Acara baca puisi juga, kata Siso, perlu teratur dengan tema dan konsep, termasuk hiasan pentas, sistem bunyi, pakaian penyair, dan kejutan artistik, sebagaimana rancangan di televisyen. Jika acara puisi mahu bersaing atau setanding, ia harus merujuk program tertentu.

Siso mengingatkan, penyanyi lagu puisi juga mencari rezeki untuk anak dan isteri menerusi nyanyian dan persembahannya. Jika bayaran kecil atau tiada, mereka sukar mencari rezeki.

Hal ini menjadi satu kerugian pada dunia puisi, tegas Siso, jika mereka “bersara”. Kegiatan lagu puisi akan terus malap, berbanding yang ada kerja dan sumber rezeki lain.


Penulis Mencorakkan Pemikiran Masyarakat

Untuk mendapatkan maklumat terkini, ikuti kami melalui Telegram

Kota Bharu – Penulis mencorakkan pemikiran masyarakat dan menulis ialah ibadah sekiranya perkara yang ditulis membawa kebaikan kepada khalayak. Oleh itu, peranan penulis sangat penting kepada agama, bangsa dan negara. Dalam berkarya, penulis perlu mempunyai wawasan, matlamat, ikhlas dan mengikut perkara yang dituntut oleh agama.

Pandangan berikut merupakan antara inti pati yang dinyatakan oleh Yang Berhormat Dato’ Haji Hassan Mahmood, Timbalan Pengerusi Jawatankuasa Perpaduan Masyarakat, Kebudayaan, Warisan dan Pelancongan Negeri Kelantan, merangkap Timbalan Majlis Kebudayaan Negeri Kelantan (MKNK) semasa merasmikan Program Bicara Editor, Pelancaran Antologi Terbitan GEMA dan Majlis Penutupan Bengkel Penulisan dalam Talian 2021 di Dewan Bahasa dan Pustaka (DBP) Wilayah Timur pada 27 Mac 2021.

Majlis pelancaran tersebut turut disaksikan oleh Yang Berbahagia Datuk Haji Abang Sallehuddin Abg. Shokeran, Ketua Pengarah DBP, Yang Berbahagia Dato’ Haji A. Aziz Deraman, mantan Ketua Pengarah DBP dan Presiden Pertubuhan Peradaban Melayu Kelantan, Encik Mohd Azam Juhari, Pengarah DBP Wilayah Timur, Encik Zainal Abidin Muhamad, Ketua Satu GEMA, dan para peserta Bengkel Penulisan dalam Talian 2021. Yang Berbahagia Datuk Haji Abang Sallehuddin turut menyampaikan sijil penyertaan kepada peserta kursus yang hadir di majlis tersebut.

Sebelum berlangsungnya majlis perasmian, DBP Wilayah Timur dengan kerjasama MKNK dan GEMA telah menampilkan lima orang ahli panel dalam Program Bicara Editor untuk berkongsi maklumat tentang ruang dan peluang penulis menerbitkan karya. Ahli panel yang diundang ialah Tuan Haji Razali Che Mat, Pengarah Penerbitan DBP, Dr. Rosmani Omar, Ketua Editor Bahagian Majalah DBP, Puan Julia Alani Henry, Ketua Editor Bahagian Buku Sastera DBP, Encik Mohd Nazmi Yaakub, Pengarang Berita dan Kandungan Berita Harian, dan Puan Norzana Razaly (Zanazanzaly), Pengarang Qiadah.

Tiga buah buku antologi puisi dan cerpen yang dilancarkan oleh Yang Berhormat Dato’ Haji Hassan Mahmood dalam majlis tersebut ialah antologi pantun Kelantan dalam Pantun yang diselenggarakan oleh Zainal Abidin Muhammad, kumpulan cerpen Dalam Lebat Hujan karya Noor Anita Salleh, dan kumpulan puisi Bayang-bayang di Air tulisan Ezani Haji Daud. Karya tersebut diterbitkan oleh GEMA.

Sebelum mengakhiri ucapan perasmian, Yang Berhormat Dato’ Haji Hassan Mahmood berharap agar kerjasama yang baik dengan pelbagai agensi dapat diteruskan untuk meningkatkan minat masyarakat dalam penghasilan karya. Beliau juga mencadangkan bengkel penulisan seperti itu dapat diadakan kepada agamawan untuk menggilap bakat dan meningkatkan bilangan karya dalam bidang agama.